ARMADA sokong batal Ordinan Darurat, tumpu usaha perangi Covid-19

Sayap pemuda Bersatu, ARMADA menyatakan pendirian untuk menyokong langkah kerajaan Perikatan Nasional (PN) membatalkan Ordinan-Ordinan Darurat disamping menggesa semua pihak menumpukan kepada usaha-usaha menangani krisis Covid-19.

Ketuanya, Wan Ahmad Fayhsal Wan Ahmad Kamal berkata ARMADA menjunjung kasih atas titah dan keprihatinan Yang di-Pertuan Agong semalam berhubung isu pembatalan Ordinan-Ordinan Darurat dan menegaskan mereka sentiasa mempertahankan institusi Raja Berperlembagaan dan keluhuran undang-undang.

“ARMADA Bersatu Malaysia turut menjunjung kasih ke atas titah pandangan dan keprihatinan yang dizahirkan oleh KDYMM Seri Paduka Baginda Yang di-Pertuan Agong pada 29 Julai 2021.

“Kami sentiasa mengambil pendirian yang tegas dalam mempertahankan institusi Raja Berperlembagaan dan sentiasa mendokong keluhuran perlembagaan dan kedaulatan undang-undang,” katanya dalam satu kenyataan hari ini.

Jelasnya, ARMADA juga membuat pendirian menyokong penuh pentadbiran kerajaan PN bersama Perdana Menteri Tan Sri Muhyiddin Yassin yang membuat keputusan untuk mebatalkan Ordinan-Ordinan Darurat semasa Sidang Khas Parlimen yang diadakan.

“ARMADA Bersatu Malaysia akan terus berdiri teguh bersama YAB Perdana Menteri dan menyatakan komitmen untuk menyokong keputusan-keputusan yang telah ditetapkan oleh kabinet termasuk pendirian kerajaan untuk membatalkan Ordinan-Ordinan Darurat,” katanya.

Wan Ahmad Wayhsal juga yakin kerajaan PN sekarang masih memiliki majoriti di Parlimen ia selepas 110 Ahli Parlimen (MP) memberikan sokongan penuh kepada kerajaan sedia ada dan menggesa supaya usaha menangani Covid-19 dijadikan tumpuan utama.

“Sehubungan dengan itu, kami yakin dengan sokongan lebih 110 ahli-ahli parlimen kepada Kerajaan hari ini menjamin kestabilan dalam usaha memerangi pandemik Covid-19, menyelesaikan masalah ekonomi negara dan untuk menjayakan Program Imunisasi COVID Kebangsaan (PICK) serta perlaksanaan Pelan Pemulihan Negara,” katanya.

Semalam, kontroversi tercetus semasa sidang Dewan Rakyat selepas Ketua Pembangkang Datuk Seri Anwar Ibrahim membangkitkan kenyataan Yang di-Pertuan Agong yang dimuat naik dalam laman Facebook Istana Negara.

Susulan kenyataan tersebut, sidang Dewan Rakyat terpaksa ditangguhkan selepas timbul kes jangkitan Covid-19 yang dikesan berlaku dalam Parlimen dan ujian saringan dijalankan kepada semua Ahli Parlimen dan petugas yang berada di kawasan Parlimen.


Itu dah lama bukan cerita baharu, PM jawab dakwaan Lokman

Datuk Seri Ismail Sabri Yaakob menyifatkan dakwaan Datuk Lokman Noor Adam berhubung isu perjanjian dengan Perikatan Nasional (PN) semasa mahu menyokongnya menjadi Perdana Menteri sebagai cerita lama.

Naib Presiden UMNO itu berkata dakwaan Lokman yang juga bekas Ahli Majlis Tertinggi itu bukan sesuatu yang baharu walaupun perjanjian tersebut dipertikaikan kerana menjadi punca kepada hukuman terhadap Datuk Seri Najib Razak dikekalkan selepas diputuskan Mahkamah Persekutuan.

“Itu dah lama, bukan cerita baru,” katanya ketika menjawab soalan pemberita mengenai perjanjian beliau dengan PN lapor FMT.

Terdahulu, Lokman mendakwa Ismail Sabri bersetuju mengekalkan Tan Sri Idrus Harun sebagai Peguam Negara sebagai mematuhi terma syarat dengan PN.

Idrus disambung khidmatnya pada Mac 2022 selepas pentadbiran kerajaan Ismail Sabri mengambil alih daripada kerajaan PN.

Lokman juga menggesa supaya UMNO mengambil tindakan disiplin terhadap Ismail Sabri dan lantang mengkritiknya.

Menurut dokumen dibocorkan itu, Ismail Sabri didakwa bersetuju menyegerakan kes Najib dan Presiden UMNO, Datuk Seri Ahmad Zahid Hamidi di mahkamah.

Salinan surat itu tersebar pada Julai yang mengandungi 10 perkara, namun perkara 7, 8, dan 9 telah disunting.


Keputusan kedudukan PAS dalam MN akan dibincang dalam Majlis Syura

Majlis Syura Ulama PAS akan membincangkan kedudukan parti itu dalam Muafakat Nasional (MN) sebelum membuat sebarang keputusan muktamad berhubung hala tuju dalam kerjasama tersebut, kata Mursyidul Am PAS, Datuk Hashim Jasin.

Beliau berkata buat sementara waktu PAS kekal dengan pendirian untuk terus memperkukuh MN dan pada masa sama, mempertahankan Perikatan Nasional (PN) yang ditubuhkan bersama-sama Bersatu tetapi keputusan muktamad akan diputuskan pada mesyuarat yang dijangka berlangsung minggu depan.

“Saya rasa kita belum buat keputusan untuk tolak UMNO pun, hubungan masih ada, tak ada apa-apa perubahan sampai hari ini.

“Apa pun perkara ini dijangka akan dibincangkan dalam Majlis Syura Ulama PAS pada minggu depan,” katanya lapor BH hari ini.

Terdahulu, Timbalan Presiden UMNO, Datuk Seri Mohamad Hasan mengakui hanya mahu melihat kerjasama dengan parti Melayu dan Islam melibatkan UMNO dan PAS sahaja, parti-parti kecil yang ditunjangi oleh pemimpin Melayu lain tidak dialu-alukan dalam kerjasama MN menyebabkan UMNO enggan menjemput mana-mana parti selain PAS sahaja.

“Malah salah satu sebab MN itu dibidani kelahirannya ialah untuk menentang Pakatan Harapan (PH). Bersatu adalah komponen PH waktu itu.

“Justeru untuk memaksa UMNO menerima Bersatu adalah bercanggahan dengan semangat sebenar MN itu diasaskan,” kata Mohamad yang mengakui dakwaan Presiden PAS, Datuk Seri Abdul Hadi Awang semalam.

Mohamad menjelaskan, MN tidak ditubuhkan dengan matlamat Bersatu mesti menjadi sebahagian daripadanya, sebaliknya MN diasaskan untuk menentang PH.

Kenyataan Mohamad itu hadir selepas Presiden PAS, Tan Sri Abdul Hadi Awang semalam mendakwa UMNO melanggar janji dalam MN selepas menolak penyertaan Bersatu ke dalam MN.

Untuk rekod, UMNO sebelum ini bersetuju menubuhkan kerajaan selepas kejatuhan kerajaan PH bersama Bersatu atas alasan perpaduan orang Melayu dan Islam.

Bagaimanapun, UMNO membuat pusingan-U susulan beberapa desakan melibatkan kumpulan Kluster Mahkamah terhadap Tan Sri Muhyiddin Yassin tidak dilayani, ia mengakibatkan seramai 15 Ahli Parlimen parti itu menarik sokongan sehingga tumbangnya kerajaan PN.

Muhyiddin bagaimanapun menamakan Naib Presiden UMNO, Datuk Seri Ismail Sabri Yaakob sebagai penggantinya dan menerima persetujuan rakan parti dalam gabungan PN.


Rakyat beratur dalam banjir untuk mengundi, apa kata Zahid, UMNO?

Proses pengundian Pilihan Raya Umum Ke-15 (PRU-15) di kawasan dilanda banjir di Parlimen Baram, diteruskan hari ini (Sabtu, 19 November 2022), walaupun pengundi terpaksa beratur dalam banjir separas lutut.

Pesuruhjaya Polis Sarawak Datuk Mohamad Azman Ahmad Sapri dilaporkan berkata, Ketua Polis Daerah Marudi, Mohd Ruslan Mat Kib yang bertanggung jawab untuk kawasan Baram melaporkan, polis berkolaborasi dengan pihak Suruhanjaya Pilihan Raya (SPR) bagi memastikan proses pengundian PRU-15 di bahagian itu berjalan lancar.

“Sehingga kini saya tidak menerima sebarang (laporan) permasalahan (namun), kita akan sentiasa kemas kini (perkembangan terkini). Nanti petang kita akan keluarkan (kenyataan) selepas proses pengundian tutup (selesai),” katanya kepada media semasa meninjau proses pengundian di Sekolah Kebangsaan Merpati Jepang di Kuching, hari ini.

Semalam, media tempatan melaporkan Suruhanjaya Pilihan Raya (SPR) akan membuat keputusan sama ada pengundian di Parlimen Baram diteruskan hari ini atau ditangguhkan selepas cuaca buruk menghalang usaha menghantar petugas pilihan raya ke 24 daripada 194 pusat mengundi di kawasan Parlimen itu.

Menurut laporan media sosial, suasana di Pusat Mengundi Kampung Long Bemang di Parlimen Baram berjalan lancar. Orang ramai tetap bersemangat beratur untuk menunaikan tanggungjawab mereka walaupun dalam suasana banjir.

Sebelum ini, SPR menetapkan hari ini sebagai hari pembuangan undi PRU-15 yang melibatkan lebih 20 juta pengundi, setelah Perdana Menteri Datuk Seri Ismail Sabri Yaakob membubarkan Parlimen ke-14 pada 10 Oktober lalu, walaupun amaran dikeluarkan mengenai musim tengkujuh yang boleh menyebabkan banjir.

Ismail Sabri dilaporkan terpaksa membubarkan Parlimen lebih awal daripada tarikh akhir sebelum September tahun depan selepas mendapat tekanan kuat daripada UMNO yang diketuai Datuk Seri Ahmad Zahid Hamidi.

Sementara itu, SPR melaporkan sehingga jam 1 tengah hari ini, statistik keluar mengundi adalah 50 peratus.


Singapura turut ikut jejak Malaysia kembali laksana perintah berkurung sebulan

Susulan peningkatan kes Covid-19, Singapura juga melaksanakan perintah berkurung seperti mana yang dilakukan negara itu setahun yang lalu, ia selepas negara jiran, Malaysia terlebih dahulu melaksanakan penguatkuasaan Perintah Kawalan Pergerakan (PKP) 3.0 baru-baru ini.

Meskipun negara maju itu di sifatkan antara negara yang paling berjaya menangani covid-19 di rantau ini, negara itu tidak terlepas dengan jangkitan varian baharu yang semakin merebak di seluruh dunia ketika ini.

Terbaharu, pemerintah pulau itu melarang makan di restoran dan mengehadkan perhimpunan kepada dua orang berikutan peningkatan jangkitan Covid-19 yang gagal dikesan sumbernya.

Selama empat minggu dari 16 Mei hingga 13 Jun ini saiz perhimpunan termasuk lawatan isi rumah dihadkan kepada dua orang berbanding lima orang sebelumnya.

Pekerja juga diminta bekerja dari rumah dan restoran hanya boleh beroperasi secara bungkus dan bawa pulang sahaja, kata kementerian kesihatan dalam satu kenyataan hari ini.

Solat berjemaah boleh diteruskan dengan had lebih rendah seramai 50 orang pada satu-satu masa, atau hingga 100 orang dengan pengujian sebelum acara.

Dalam pada itu, kerajaan Singapura mengambil langkah lebih ketat di Lapangan Terbang Changi kerana ramai orang awam telah mengunjungi kawasan berkenaan dalam beberapa minggu lalu, dengan segelintir di kalangan mereka kemudian dijangkiti.

Dikhuatiri kemungkinan terdapat kes tersembunyi yang telah merebak ke masyarakat dan menambah kes tidak berkait telah meningkat.

Buat masa ini terdapat 46 kes dalam kelompok Lapangan Terbang Changi, menjadikannya kelompok aktif paling besar di Singapura.


Pemuda MCA tak setuju dengan pendirian PM dalam isu kuota bumiputera

Keputusan Perdana Menteri (pmx) Datuk Seri Anwar Ibrahim Mempertahankan sistem kuota pelajar bumiputera dalam pendidikan dibantah Pemuda MCA.

Ketuanya, Nicole Wong Siaw Ting berkata keputusan dibuat PMX itu adalah langkah mundur yang menyebabkan masyarakat Cina berasa “tertipu”.

“Walaupun MCA adalah sebahagian daripada kerajaan perpaduan, kita sama sekali tidak boleh bersetuju dengan kenyataan Anwar.

“Kenyataan ini membuatkan rakyat Malaysia berasa seperti kita telah mundur ke tahun 1960-an dan 70-an dan menenggelamkan semua kemajuan yang telah kita capai,” katanya dalam hantaran di akaun Facebook.

Jelasnya, langkah itu menjadi punca universiti-universiti di Malaysia tidak dapat meningkatkan kedudukannya di peringkat global disebabkan sistem kuota berkenaan.

Semalam, Anwar berkata sistem kuota pelajar bumiputera akan dikekalkan bagi mengimbangi jumlah pelajar daripada kaum itu di institusi pengajian tinggi (IPT).

Menjawab soalan pelajar berhubung sistem kuota dan meritokrasi dalam sistem pendidikan negara semasa program “Temu Anwar” di Kedah, perdana menteri berkata jika sistem kuota itu tidak dikekalkan, ia boleh menyebabkan ketidakseimbangan dalam jumlah pelajar Melayu dan bukan bumiputera.

Anwar berkata walaupun sistem itu dikekalkan, ia tidak bermakna sistem meritokrasi dimatikan, dan jika ada pelajar dari kalangan anak-anak bukan Melayu dan bumiputera yang cemerlang, kerajaan perlu mencari kaedah untuk memberikan mereka peluang dan tidak disisihkan.

Tegasnya, sekiranya kerajaan mengambil tindakan mengenepikan dasar kuota, ia akan menimbulkan ketegangan dan dijadikan isu politik oleh pihak tertentu.


Kerajaan tampung RM17 bilion bayar faedah hutang 1MDB: Tengku Zafrul

Kerajaan masih perlu menampung kekurangan keperluan dana sebanyak RM17 bilion untuk melunaskan baki prinsipal dan faedah hutang 1Malaysia Development Bhd (1MDB) sebanyak RM38.8 bilion bagi tempoh 2023 hingga 2039, kata Menteri Kewangan Tengku Datuk Seri Zafrul Abdul Aziz.

Tengku Zafrul berkata kerajaan telah membuat bayaran faedah dan pinjaman 1MDB sebanyak RM13.31 bilion melalui Dana Akaun Amanah kementerian tersebut, lapor Bernama.

“Pada masa ini dana akaun amanah yang masih berbaki sebanyak RM15.76 bilion tidak mencukupi untuk melunaskan kesemua prinsipal hutang 1MDB,” katanya ketika menggulung perbahasan Usul Menjunjung Kasih Titah Diraja bagi kementerian itu pada persidangan Dewan Rakyat hari ini.

Tengku Zafrul berkata kerajaan akan menerima dana penyelesaian sebanyak RM515 juta daripada AmBank serta baki jaminan pemulihan aset oleh Goldman Sachs sebanyak US$954 juta.

“Ini bermakna kerajaan masih perlu menampung kekurangan keperluan dana sebanyak RM17 bilion bagi tujuan pelunasan baki prinsipal dan faedah hutang 1MDB sebanyak RM38.8 bilion bagi tempoh 2023 hingga 2039,” katanya.

Tengku Zafrul berkata dana awam pernah dan masih perlu digunakan untuk menanggung hutang 1MDB, sama ada dari segi bantuan langsung atau melalui dana pemulihan aset 1MDB.

“Berikutan masalah kewangan yang dihadapi 1MDB, kerajaan dari April 2017 hingga November 2021 telah menyalurkan bantuan kewangan dalam bentuk pinjaman atau pendahuluan berjumlah lebih RM10 bilion melalui kementerian dan syarikat Menteri Kewangan Diperbadankan (MKD) bagi tujuan bayaran komitmen dan faedah hutang 1MDB,” katanya.

Beliau berkata kerajaan akan terus memastikan hutang 1MDB dibayar pada waktu yang ditetapkan bagi mengelakkan berlaku keingkaran yang bakal memberi implikasi kepada ekonomi negara kerana hutang-hutang kerajaan dijamin oleh kerajaan melalui jaminan kerajaan dan surat sokongan.

Tengku Zafrul berkata, kerajaan akan terus berusaha untuk mendapatkan semula dana berkaitan 1MDB yang telah diseleweng sama ada melalui tindakan undang-undang mahupun rundingan penyelesaian.


‘Tak kisah dituduh pengkhianat, janji saya tak khianati agama, bangsa dan negara’

Pengerusi Perikatan Nasional (PN) Tan Sri Muhyiddin Yassin berkata beliau tidak kisah dituduh pengkhianat apabila bertindak membawa Bersatu keluar daripada Perikatan Nasional (PN) dan beliau sendiri juga keluar daripada UMNO.

Presiden Bersatu yang juga bekas Perdana Menteri kelapan itu sebaliknya berkata beliau bertindak demikian kerana tidak sanggup untuk mengkhianati agama, bangsa dan negara.

“Saya juga keluar dari Pakatan Harapan sebab tak tahan dengan tuntutan DAP dan PKR yang tidak begitu sesuai dan bercanggah dengan tuntutan agama, bangsa dan negara.

“Saya tidak kisah dituduh pengkhianat kerana saya tidak boleh mengkhianati bangsa, agama dan negara.

“Saya tahu masih ramai lagi yang susah akibat pandemik Covid-19. Insya-Allah, jika kita dapat membentuk kerajaan maka kita akan melakukan yang terbaik untuk kemaslahatan rakyat,” katanya dalam kenyataan hari ini (23 Oktober 2022).

Muhyiddin menegaskan peri pentingnya apabila seseorang pemimpin diamanahkan dengan tugas dan tanggungjawab sebagai pemimpin, jangan sesekali pecah amanah kerana ia berdosa besar.

Menurutnya, amanah dan tanggungjawab itu mesti disempurnakan agar dapat mengangkat bangsa dan negara ke satu harakah yang tinggi, lebih maju dan berjaya.

“Ini bermakna apabila diberi tugas dan tanggungjawab, maka mestilah dilakukan sebaik mungkin.

“Dulu Malaysia dikenali sebagai Harimau Asia kerana kejayaan yang hebat dan kita bangga mengaku sebagai warganegara tetapi mutakhir ini ramai yang malu dengan kebobrokan yang berlaku gara-gara rasuah dan salah guna kuasa melibatkan pemimpin negara.

“Saya ‘ditendang keluar’ dari jawatan Timbalan Perdana Menteri dan parti UMNO hanya kerana membuat teguran mengenai skandal 1MDB, yang merupakan ‘rompakan’ terbesar dalam sejarah negara, sehingga mencemarkan nama baik Malaysia di mata dunia,” katanya.

“Tak apalah. Mungkin Allah tidak mahu saya bersama-sama orang yang mungkar,” katanya mengimbas kembali tatkala Perdana Menteri ketika itu Datuk Seri Najib Razak, memecatnya.

Sehubungan itu, Muhyiddin berharap pengundi membuat pertimbangan yang bijaksana dan tepat untuk memilih PN supaya sebuah kerajaan berintegriti, amanah dan prihatin dapat dibentuk selepas Pilihan Raya Umum Ke-15, pada 19 November depan.

Terdahulu, malam tadi, beliau melancarkan jentera pilihan raya Perikatan Nasional (PN) negeri Melaka, di Parlimen Masjid Tanah.

Walaupun hujan lebat dan program berlangsung agak lewat malam namun ramai yang tetap hadir untuk memberi sokongan terhadap program yang penting ini.


Pelajar 14 tahun untung berniaga, bayar zakat RM10,000 kepada MAIK

Seorang pelajar Tingkatan Dua sebuah sekolah di Kelantan, Putri Mumtaz Sunnafis Luthfiya Mustamaman yang juga pengasas produk pemakanan menjadi individu paling muda membayar zakat perniagaan sebanyak RM10,000 kepada Majlis Agama Islam dan Adat Istiadat Melayu Kelantan (MAIK).

Zakat itu diserahkan kepada Ketua Pegawai Zakat MAIK, Ameer Azeezy Tuan Abdullah, di pejabat MAIK Khamis lalu (23 Mac 2023).

Putri Mumtaz berkata, dia tampil menunaikan tanggungjawab itu selepas produk yang diusahakannya mencapai jualan sebanyak RM400,000 dalam tempoh empat bulan mula dijual bermula September tahun lalu.

“Saya mula berniaga menerusi aplikasi TikTok dan agak terkejut apabila mendapat sambutan luar biasa daripada pelanggan. Susulan itu saya mula mengambil ejen untuk meluaskan lagi penjualan produk saya.

“Susulan sambutan yang menggalakkan, ibu, Bibi Hasnalinda Zainal Abidin, 46, dan ayah, Mustaman Che Yusof, 60, menasihati saya supaya mengeluarkan zakat perniagaan kepada MAIK,” katanya menurut laporan BH.

Katanya, dia lega dapat menjadi salah seorang pembayar zakat dan berharap sumbangan itu dapat membantu golongan yang memerlukan.

“Ini juga ajaran nenek sebab nenek selalu berpesan apa-apa mesti dahulukan zakat. Saya juga berharap perniagaan ini semakin maju katanya.

Bibi Hasnalinda turut menyifatkan rasa terharu dengan usaha yang ditunjukkan anaknya untuk tampil membayar zakat walaupun usianya masih muda.

Katanya, dia berharap tindakan itu akan menjadi contoh kepada usahawan dan ahli perniagaan lain untuk sama-sama membayar zakat.

“Saya sentiasa berpesan kepada anak apa yang kita lakukan jangan kita lupakan Allah,” katanya.

Sementara itu, Ameer Azeezy, berkata pihak MAIK bertuah kerana mendapat pembayar zakat termuda iaitu baru berusia 14 tahun.

“Dalam beliau bersekolah dan belajar, namun masih sempat mencari rezeki dengan cara yang betul dan tidak lupakan Allah,” katanya.


KWSP: Persatuan kata cadangan Anwar tambah beban hidup rakyat

Pencarum Kumpulan Wang Simpanan Pekerja (KWSP) melihat cadangan Perdana Menteri, Datuk Seri Anwar Ibrahim supaya simpanan itu dijadikan cagaran bagi pinjaman peribadi bank, bukan menyelesaikan masalah, tetapi semakin membebankan hidup rakyat.

Presiden Pertubuhan Gagasan Inovasi Rakyat Malaysia (PGIRM), Azmi Mohd Tahir berpendapat cadangan itu juga langsung tidak membantu meringankan permasalahan rakyat yang sedang dihadapi sekarang.

Menurutnya tuntutan pengeluaran caruman KWSP secara bersasar antara lain bertujuan membayar hutang piutang dengan beberapa pihak, bukannya untuk membuat pinjaman baharu.

“Cadangan membenarkan wang KWSP dijadikan sebagai cagaran bagi tujuan mendapatkan Pinjaman Peribadi dengan Pihak Bank adalah satu cadangan yang membebankan hidup rakyat!

“Dan ia langsung tidak membantu meringankan permasalahan rakyat yang dihadapi sekarang,” katanya dalam satu kenyataan hari ini (Jumaat, 10 Mac 2023).

Beliau berkata demikian ketika mengulas kenyataan Anwar bahawa kerajaan bersetuju memperkenal kaedah secara kolateral iaitu menggunakan wang caruman KWSP sebagai cagaran kepada bank untuk membuat pinjaman.

Dalam sesi penggulungan Bajet 2023 di Dewan Rakyat, semalam, Anwar yang juga Menteri Kewangan berkata, kaedah itu boleh ditawarkan kepada mana-mana pencarum KWSP yang terdesak untuk mendapatkan pinjaman kewangan, dengan cagaran daripada agensi terbabit.

“Saya tidak bersetuju dana pengeluaran simpanan khas dan saya cadangkan untuk kita memperkenalkan satu kaedah memudahkan orang-orang yang betul-betul terdesak memerlukan wang.

“Maka saya akan pastikan supaya KWSP memberikan ruang kepada pencarum yang mempunyai wang dan dalam keadaan terdesak pinjam dari bank, dengan kolateral jaminan cagaran bank, ini yang terbaik,” kata Anwar.

Mengulas lanjut, Azmi berkata pihaknya menerima banyak aduan melalui e-mel dan khidmat pesanan ringkas (SMS) daripada pencarum yang membantah sekeras-kerasnya cadangan itu.

Katanya PGIRM juga telah mendapat makluman daripada Peguam kami bahawa di dalam Akta KWSP di bawah Section 51 sendiri menyatakan deposit caruman KWSP tidak boleh dicagarkan kepada pihak ketiga.

“Justeru, cadangan yang dicadangkan akan membebankan rakyat yang sedia maklum tuntutan pengeluaran kecemasan bersasar ini bertujuan menyelesaikan hutang yang tertunggak dari bank, syarikat kredit, Ah Long dan permasalahan lain yang sedang dihadapi oleh rakyat sekarang ini!

“Bukan dengan menambah lagi hutang sedia ada untuk selesaikan hutang yang lain.

“Wang yang rakyat tuntut adalah wang simpanan titik peluh rakyat sendiri dan mengapa dinafikan?

“Diharap pihak kerajaan tidak menjadi ejen untuk menguntungkan pihak bank!,” katanya.


Al-Qassam tetap siap siaga walau rejim Israel setuju gencatan senjata

Sayap tentera Pergerakan Perjuangan Islam Palestin (Hamas), Briged Izzuddin Al-Qassam, mengumumkan kumpulan pejuang bersetuju dengan gencatan senjata setelah rejim Zionis Israel menerima inisiatif dikemukakan Mesir.

Jurucakap Al-Qassam, Abu Obaidah berkata komitmen rejim Israel untuk menerima gencatan senjata itu menentukan masa depan inisiatif diusahakan oleh Mesir itu.

“Kami dengan jelas menegaskan bahawa kami telah membuat persediaan serangan yang akan meliputi seluruh wilayah Palestin dari Haifa hingga Ramon.

“Tetapi kami menerima gencatan senjata untuk memantau tingkah laku rejim Israel mulai jam 2 pagi Jumaat,” katanya sambil menegaskan bahawa komitmen rejim Israel terhadap gencatan senjata itu akan menentukan tindakan selanjutnya oleh kumpulan pejuang.

Katanya, kepemimpinan rejim Zionis Israel berdepan dengan ujian.

Abu Obaidah menegaskan pembabitan kumpulan pejuang Palestin dalam pertempuran sejak 10 Mei lalu bertujuan mempertahankan tanah suci Baitulmaqdis.

Sementara itu akhbar Israel, Haarets, berkata tentera rejim Zionis kagum dengan keupayaan dan kekuatan Hamas serta kumpulan pejuang Palestin yang lain dalam melancarkan serangan roket walaupun diserang bertalu-talu.

Memetik sumber, Haarets melaporkan pegawai tinggi tentera rejim Israel berkata, peluru berpandu dan pelantar pelancar roket di Semenanjung Gaza adalah cabaran terbesar bagi tentera Israel.

Sumber terbabit mengakui Al-Qassam dan kumpulan Jihad Islam mempunyai banyak peluru berpandu dan roket dengan jarak yang berbeza.

Ketegangan memuncak susulan keputusan mahkamah rejim Zionis membuat keputusan mengusir kira-kira 40 keluarga rakyat Palestin dari tanah dan rumah mereka di penempatan Sheikh Jarrah, Baitulmaqdis Timur.

Tunjuk perasaan diadakan di penempatan Sheikh Jarrah dengan askar dan polis rejim Israel bertindak ganas, sehingga demonstrasi merebak ke Baitulmaqdis, khususnya di pekarangan Masjid Al-Aqsa pada penghujung Ramadan lalu.

Ribuan penunjuk perasaan Palestin yang beribadat pada malam-malam terakhir Ramadan di Masjid Al-Aqsa diserang oleh pasukan keselamatan rejim Israel serta pendatang haram Yahudi, sehingga Al-Qassam memberi amaran akan bertindak tegas jika askar rejim tidak meninggalkan Masjid Al-Aqsa.

Kegagalan rejim Zionis berbuat demikian menyebabkan Briged Al-Qassam melancarkan serangan roket ke arah penempatan haram rejim Israel dan pendatang Yahudi yang kemudian dibalas oleh serangan udara besar-besaran tentera Zionis.

Sepanjang tempoh 11 hari itu, sekurang-kurangnya 232 rakyat Palestin, termasuk 65 kanak-kanak, terbunuh dalam serangan udara besar-besaran rejim Zionis ke atas Semenanjung Gaza dan Tebing Barat. Di pihak Israel, 12 orang terbunuh termasuk dua kanak-kanak.

Pertubuhan Bangsa-Bangsa Bersatu (PBB) pula melaporkan sekurang-kurangnya 75,000 rakyat Palestin hilang tempat tinggal susulan serangan berterusan rejim pengganas Israel ke atas Semenanjung Gaza. – Agensi


PH bergolak rebut kerusi Dusun Tua, Fahmi kunci mulut

Ketua Penerangan PKR, Fahmi Fadzil terus mengunci mulut dan enggan mengulas soal pergolakan dalaman Pakatan Harapan (PH) berkait kerusi Dewan Undangan Negeri (DUN) Dusun Tua pada Pilihan Raya Negeri (PRN) Selangor, 12 Ogos ini.

Sebaliknya Menteri Komunikasi dan Digital itu mengelak dengan hanya berkata tidak mempunyai maklumat berhubung pergolakan tersebut.

“Saya tak ada maklumat itu,” katanya kepada pemberita di Dewan Annex, Universiti Teknologi Mara (UiTM) di Shah Alam, hari ini, lapor MalaysiaGazette.

Semalam dilaporkan Setiausaha Agung DAP, Anthony Loke mempertikaikan tindakan UMNO merampas kerusi yang disandang wakil rakyatnya sebelum ini.

Anthony melahirkan rasa terkilan dengan keputusan Pengerusi PH, Datuk Seri Anwar Ibrahim yang menyerahkan kerusi Dusun Tua kepada calon Barisan Nasional (BN).

Anthony berkata beliau akan membincangkan perkara tersebut dalam Majlis Presiden PH, Isnin depan.

Jumaat lalu, Pengerusi BN, Datuk Seri Ahmad Zahid Hamidi mengumumkan parti itu hanya bertanding di 12 kerusi Dewan Negeri Selangor.

Untuk calon DUN Dusun Tua, BN mempertaruhkan Datuk Johan Abd Aziz manakala DUN Gombak Setia pula, Datuk Megat Zulkarnain Omardin.


Sarawak bertindak awal sekat pengembara dari India

Kerajaan Sarawak bertindak lebih awal dengan menyekat kemasukan pengembara dari India bagi mencegah penularan virus Covid-19 Varian Yang Membimbangkan (variant of concern atau VOC) jenis baharu, lapor Bernama yang memetik kenyataan Jawatankuasa Pengurusan Bencana Negeri (JPBN).

JPBN dalam kenyataan hari ini memaklumkan, keputusan yang berkuat kuasa serta-merta itu juga membabitkan mereka yang pernah berada di India dalam tempoh 30 hari.

Baru-baru ini, Menteri Kanan (Keselamatan) Datuk Seri Ismail Sabri Yaakob dilaporkan berkata pengembara dari India yang baru tiba di Malaysia perlu dikuarantin wajib selama 14 hari berbanding 10 hari sebelum ini.

Arahan itu, katanya, adalah sebagai langkah berjaga-jaga bagi mengelakkan penularan VOC jenis baharu di negara ini memandangkan ada dalam kalangan varian itu dikesan di Malaysia, misalnya varian B.1.351 atau South African variant.

Berdasarkan laporan Pertubuhan Kesihatan Sedunia (WHO), terdapat tiga jenis varian yang membimbangkan iaitu B.1.351 yang mula dilaporkan di Afrika Selatan, B.1.1.7 dari United Kingdom dan B.1.1.28 atau P1 dari Brazil dan Jepun.

Menurut JPBN, Sarawak hari ini merekodkan 615 kes baharu Covid-19, menjadikan jumlah keseluruhan meningkat kepada 28,529 kes.

Enam kes kematian baharu akibat jangkitan itu dilaporkan, sekali gus menjadikan jumlah kematian akibat Covid-19 meningkat kepada 162 orang.

Dalam kenyataan yang sama, Jabatan Kesihatan Negeri Sarawak turut mengisytiharkan tiga lagi kluster baharu iaitu Kluster Sungai Senibung di Julau, Kluster Pondok di Belaga dan Kluster Jalan Sebauh-Bintulu di Sebauh.


Indonesia diambang tsunami Covid-19, jangkitan tertinggi hari ini

Kementerian Kesihatan Indonesia hari ini mengumumkan lonjakan tertinggi kes harian jangkitan baharu virus Covid-19, sekali gus menjadikan jumlah disahkan positif sejak pandemik bermula melebihi dua juta orang.

Kementerian itu melaporkan jangkitan baharu yang direkodkan hari ini adalah 14,536 kes dengan 294 kematian, menjadikan jumlah yang disahkan meninggal dunia kepada 54,950 kes. Kedua-dua kes jangkitan dan kematian itu adalah yang tertinggi di Asia Tenggara.

Indonesia, negara keempat paling ramai penduduk di dunia, memperlihatkan peningkatan jangkitan sejak beberapa minggu ini – dengan menyalahkan pergerakan orang ramai ketika cuti sambutan Hari Raya Puasa yang lalu, dan kewujudan varian Delta yang pertama kali ditemukan di India.

Peningkatan kes baharu itu memberi tekanan kepada pihak hospital termasuk di Jakarta di mana 80 peratus daripada katil hospital telah digunakan, selain menyebabkan kerajaan mempercepatkan rancangan untuk menyuntik sejuta orang sehari menjelang bulan depan.

Setakat ini, Indonesia dilaporkan memberi vaksin kepada 12.3 juta daripada 270 juta penduduknya.

Pertubuhan Kesihatan Sedunia (WHO) minggu lalu memberi amaran peningkatan drastik kadar penggunaan katil hospital di Indonesia menjadi perhatian utama dan memerlukan langkah kesihatan dan sosial masyarakat yang lebih ketat, termasuk sekatan sosial berskala besar.

Kerajaan Indonesia sebelum ini menolak sekatan dan penutupan berskala besar kerana bimbang akan memberi kesan kepada ekonomi. Pejabat, restoran, pusat beli-belah dan tempat ibadat tetap dibuka.

“Situasi amat membimbangkan. Kami berdepan gelombang kedua Covid-19 dengan varian yang sangat mudah menular, manakala orang ramai pula kurang memberi perhatian kepada protokol kesihatan,” kata Ahli Epidemiologi Universiti Gajah Mada Riris Andono Ahmad.

Sambil menggesa langkah-langkah kawalan ketat dilakukan, beliau berkata, semua usaha dan polisi kerajaan untuk mengekang Covid-19 tidak akan berkesan jika memberi peluang kepada orang ramai berkumpul.

Pasukan petugas khas Covid-19 kebangsaan berkata peningkatan jangkitan dikesan berlaku di wilayah Jakarta, Banten, Jawa Barat, Jawa Tengah, Yogyakarta dan Jawa Timur – semuanya di Pulau Jawa di mana populasi paling tinggi dengan 17,000 pulau. – Agensi


Harga petrol dan diesel kekal, tak turun dan tak naik

Harga runcit bagi petrol RON95, RON97 dan diesel masing-masing kekal pada paras RM2.05, RM3.37 dan RM2.15 seliter.

Harga baharu itu akan berkuat kuasa bermula tengah malam ini hingga 14 Jun dan setakat ini rakyat masih ternanti-nanti janji kerajaan yang berkempen semasa pilihan raya lalu untuk menunaikan harga bahan bakar tersebut.

Menurut Kementerian Kewangan, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, meskipun harga pasaran sebenar bagi kedua-dua produk itu meningkat melebihi paras harga siling ditetapkan.

Kementerian berkata, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Acara ‘Thai Hot Guy’ batal

Penganjur program aktiviti hiburan yang menampilkan jejaka tampan dari Thailand digelar ‘Thai Hot Guy’ bagi majlis pembukaan sebuah bar di Kuala Lumpur membatalkan program yang dijadualkan berlangsung pada 30 Mac ini.

Keputusan itu dibuat susulan pelbagai kecaman dan reaksi yang diterima daripada seluruh lapisan masyarakat di negara ini, selain acara terbabit dikaitkan dengan aktiviti Lesbian, Gay, Bioseksual, Transgender (LGBT).

Ketua Polis Daerah Wangsa Maju, Superintendan Ashari Abu Samah, berkata keputusan membatalkan program itu dicapai dalam pertemuan antara penganjur dan polis, petang tadi (22 Mac 2023).

“Promosi berkaitan program hiburan ini menimbulkan reaksi yang tidak menyenangkan serta kecaman daripada pelbagai pihak dan semakan sehingga jam 4 petang tadi mendapati sebanyak 60 laporan polis diterima bagi membantah penganjuran program berkenaan.

“Pihak polis peka mengenai penganjuran program-program yang menyentuh sensitiviti agama dan kaum yang boleh mengganggu-gugat ketenteraman awam dan keselamatan negara,” katanya dalam satu kenyataan hari ini.

Terdahulu, Exco Armada Bersatu Malaysia, Muhammad Harris Idham Abdul Rashid membuat laporan di Ibu Pejabat Polis Daerah Dang Wangi berhubung acara tidak bermoral itu selain dirancang diadakan ketika umat Islam melaksanakan ibadah puasa.

Selain itu, PAS turut membantah keras penganjuran acara itu atas dasar bukan sahaja keterlaluan, tidak sensitif, tidak bermoral, malah menjijikkan.

Mengulas lanjut, Ashari berkata, susulan kecaman itu pihaknya memberikan amaran keras kepada penganjur supaya program tersebut tidak diteruskan dan dibatalkan.

“Pihak penganjur dan pengurusan akur untuk membatalkan program berkenaan dan tiada sebarang aktiviti yang tular sebelum ini akan diadakan.

“Pihak polis akan membuat pemantauan berterusan ke atas premis berkenaan dan akan mengambil tindakan tegas sekiranya berlaku sebarang pelanggaran undang-undang,” katanya.

Pihak polis menasihatkan orang ramai supaya tidak menjalankan apa-apa aktiviti yang melanggar undang-undang sehingga menggugat ketenteraman awam.

Orang ramai yang mempunyai maklumat berkaitan kejadian jenayah boleh menyalurkannya ke IPD Wangsa Maju di talian 03-92899222 atau Hotline Polis KL ditalian 03-21159999.

Armada Bersatu lapor polis acara tak bermoral ‘Thai Hot Guy’


Tiada penyelewengan dana pakej rangsangan ekonomi Kedah: SPRM

Suruhanjaya Pencegahan Rasuah Malaysia (SPRM) tidak menemukan sebarang unsur jenayah berhubung dana bantuan pakej rangsangan ekonomi yang didakwa mempunyai kaitan dengan seorang Ahli Exco Kedah sebelum ini.

Pengarah SPRM Kedah, Datuk Shaharom Nizam Abd Manap berkata siasatan dijalankan pihaknya mendapati kes tersebut lebih kepada aspek pematuhan prosedur berkaitan penyampaian dana bantuan tersebut.

Sehubungan itu beliau berkata, SPRM mengemukakan cadangan kepada kerajaan neger untuk menambah baik prosedur tersebut.

“Selesai saja melakukan siasatan, hasilnya telah dihantar kepada pihak pendakwaan ibu pejabat.

“Penilaian dilakukan mendapati itu bukanlah kes jenayah sebaliknya lebih kepada aspek pematuhan prosedur. Disebabkan itu , tiada pertuduhan jenayah dibuat.

“Sebaliknya pihak kami telah menghantar cadangan kepada kerajaan negeri agar penambah baikan prosedur tersebut dilakukan,” katanya semalam.

Media sebelum ini melaporkan mengenai siasatan dijalankan SPRM berhubung dakwaan penyelewengan dana tersebut yang didakwa turut melibatkan seornag Exco Kedah.

Beberapa pihak termasuk Exco terlibat turut dipanggil dan memberi kerjasama bagi siasatan kes tersebut.


1,138 kes baharu, lapan kematian

Jumlah jangkitan baharu Covid-19 dalam tempoh 24 jam semalam (Jumaat, 16 Disember 2022) turun sedikit kepada 1,138 kes berbanding 1,161 yang direkodkan pada Khamis.

Jumlah terbaharu itu menjadikan kumulatif positif sejak 25 Januari 2020 sebanyak 5,016,023 kes dengan 4,962,707 pesakit telah sembuh, termasuk 1,420 yang pulih semalam, menurut data terbaharu Kementerian Kesihatan (KKM).

Dalam tempoh semalam juga sebanyak 795 kes melibatkan individu yang telah menerima vaksin dos penggalak; diikuti 213 kes individu lengkap divaksinasi; lima kes (individu belum lengkap divaksinasi); dan 125 kes (individu tidak divaksinasi).

Rekod KKM juga menunjukkan sebanyak 16,521 kes masih aktif, turun berbanding 16,811 yang dicatat pada Khamis, manakala 15,413 pesakit masih menjalani kuarantin di rumah (15,749 pada Khamis). Tiada pesakit yang ditempatkan di PKRC.

Menurut KKM, seramai 1,052 pesakit menerima rawatan di hospital, meningkat berbanding 1,004 pada Khamis, dan 56 dimasukkan ke unit rawatan rapi (58 pada Khamis). Seramai 37 pesakit ICU memerlukan alat bantuan pernafasan (34 pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai lapan pesakit meninggal dunia akibat komplikasi Covid-19 semalam, dengan tiga daripadanya melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,795 mangsa, termasuk 7,841 kes BID.

Dua daripada kematian itu dilaporkan di Pulau Pinang, termasuk satu kes BID, dan masing-masing satu di Johor (BID); Pahang; Sabah; Sarawak; Selangor; dan Kuala Lumpur (BID).


Ringgit jatuh, Dr M cadang langkah sama semasa krisis kewangan Asia diperkenal

Susulan kejatuhan mata wang negara yang semakin teruk kebelakangan ini, Tun Dr Mahathir Mohamad mencadangkan agar pendekatan sama diperkenalkanya semasa krisis kewangan Asia sekitar 1998 lalu digunakan semula.

Bekas Perdana Menteri itu berkata kerajaan perlu menetapkan sekali lagi nilai ringgit RM3.80 kepada 1 dolar Amerika (USD), langkah sama yang diperkenalkan dan berjaya mengelakkan negara terjebak dalam krisis kewangan yang lebih parah ketika itu.

“Apabila kita tetapkan nilai ringgit pada RM3.80 satu dollar AS dan kita jamin bekalan dolar AS kepada sesiapa yang sanggup membayar RM3.80 untuk satu dollar AS, maka nilai ringgit tidak lagi akan turun naik.

“Peniaga mata wang pun tidak dapat turunkan nilai ringgit dengan menjual ringgit dengan banyaknya untuk jatuhkan nilainya,” katanya dalam kenyataan hari ini.

Jelasnya, kejatuhan ringgit berbanding dolar baru-baru ini berlaku turun naik kerana nilainya tidak tetap dan dijamin oleh kerajaan.

Dr Mahathir juga menjelaskan senario semasa krisis kewangan Asia 1997-98 apabila nilai ringgit jatuh kerana spekulasi oleh peniaga mata wang.

Beliau menetapkan nilai ringgit pada RM3.80 kepada 1 USD pada 1998 selepas menyalahkan spekulator atas kejatuhan mata wang Asia yang membawa kepada krisis kewangan di seluruh rantau ini.

Menurutnya lagi, walaupun tindakannya itu pada mulanya dikritik, institusi kewangan seperti Bank Dunia dan Tabung Kewangan Antarabangsa kemudiannya mengakui bahawa dasar itu menghentikan turun naik nilai ringgit dan membantu memulihkan kewangan negara.

Prestasi ringgit sejak kebelakangan ini menjadi tidak menentu berbanding dolar AS atau pun menghadapi matawang serantau seperti dolar Singapura.

Dari minggu ke minggu, ringgit diniagakan lebih rendah berbanding dolar AS pada kadar 4.3230/3270 pada hujung April lalu.

Ringgit tidak pernah menaik pada 2022 untuk mencecah paras RM4.10 atau RM4.00 berbanding dolar AS

Malah Ringgit susut berbanding dolar Singapura kepada 3.1633/1667 daripada 3.1198/1242 yang dicatatkan hujung April, melemah berbanding yen Jepun kepada 3.3652/3686 daripada 3.3465/3510.

Kekuatan mata wang tempatan itu turut merosot berbanding pound Britain kepada 5.5641/5693 daripada 5.5308/5374 dan berkurangan berbanding euro kepada 4.6710/6753 daripada 4.5776/5830 sebelum ini.

Terdahulu, Bank Negara Malaysia juga mengumumkan kenaikkan kadar dasar semalaman (OPR) sebanyak 25 mata asas kepada 2.0 peratus.

Keputusan itu dibuat semasa mesyuarat Jawatankuasa Dasar Monetari ketiganya, hari ini.

Sejak 7 Julai 2020, kadar OPR kekal pada 1.75 peratus, paras terendah dalam rekod.

Langkah terbaharu ini diambil sebagai langkah untuk mengelakkan mata wang negara daripada jatuh lebih teruk.


Mesyuarat Kabinet esok bincang isu kenaikan mendadak harga barangan

Perdana Menteri Datuk Seri Ismail Sabri Yaakob memanggil mesyuarat Kabinet lebih awal esok (23 Mei) bagi membincangkan isu kenaikan harga barang yang mendadak, selain mengkaji pemansuhan permit kelulusan (AP) beberapa lagi barangan.

Menurutnya Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) akan membentangkan laporan berkaitan isu itu, selain perancangan jangka pendek dan panjang bagi mengatasinya.

Katanya kos sara hidup yang dijangka meningkat adalah fenomena global, antaranya berikutan konflik Russia-Ukraine serta pandemik Covid-19 sebelum ini, yang turut menjejaskan pengeluaran produk dan hasil makanan.

“Mesyuarat Kabinet akan diawalkan ke esok bagi membincangkan isu peningkatan kos sara hidup dan penawaran bahan makanan.

“Jadi esok, Isnin, saya panggil mesyuarat Kabinet untuk melihat khusus dari segi bagaimana kita hendak mengimbangi kenaikan harga barang yang mendadak ini dan saya minta KPDNHEP untuk membentangkannya.

“Begitu juga dengan makanan, bekalan makanan termasuk ayam, MAFI perlu membentangkannya,” katanya pada sidang media selepas merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di Kuala Lumpur, hari ini.

Sebelum ini, mesyuarat Kabinet biasanya diadakan pada setiap Rabu.

Ismail Sabri berkata, kerajaan juga sedang mengkaji pemansuhan AP lain bagi mengurangkan tekanan kekurangan barangan lain.

“Kita harap apabila AP dihapuskan, sekurang-kurangnya ia boleh mengurangkan tekanan kita dari segi kekurangan suppy barangan, dan mungkin banyak pihak yang terlibat boleh mengurangkan harga tetapi perlu kita tunggu kesannya,” katanya.

Rabu lalu, Perdana Menteri memaklumkan bahawa kerajaan memutuskan untuk memansuhkan AP bagi bahan makanan dan ia berkuatkuasa serta-merta.

Terdahulu beberapa penganalisis politik berpendapat rasa tidak puas hati orang ramai berhubung kenaikan harga barangan pengguna boleh mendorong UMNO berusaha lebih keras untuk mendesak Pilihan Raya Umum Ke-15 (PRU-15) diadakan lebih awal.

Menurut mereka keadaan ketika ini membolehkan bekas parti pemerintah itu menafikan sebarang tanggungjawab terhadap kos sara hidup negara yang melonjak sejak pandemik Covid-19 dan mendakwa ia memerlukan mandat baharu yang kuat untuk menangani isu itu.

Berita berkaitan: Kenaikan harga barang bakal dorong UMNO desak PRU lebih awal


Remaja 16, 17 tahun di England diberikan vaksin mulai 23 Ogos

Setiausaha Kesihatan Britain, Sajid Javid memaklumkan semua remaja yang berusia 16 dan 17 tahun di England akan diberikan dos pertama suntikan vaksin Covid-19 mulai 23 Ogos mengikut sasaran yang telah ditetapkan.

Suntikan bagi golongan remaja akan diberikan dalam tempoh dua minggu ini untuk membina kekebalan maksimum bagi sistem tubuh badan mereka sebelum kembali ke sekolah pada September ini.

“Saya telah mengarahkan agensi Perkhidmatan Kesihatan Nasional (NHS) untuk memastikan golongan remaja yang berusia 16 dan 17 tahun ini diberikan dos pertama vaksin mulai Isnin depan, 23 Ogos.

“Ini bagi memastikan semua pelajar mendapat perlindungan penting sebelum kembali ke kuliah atau ke sekolah”, katanya dalam satu kenyataan hari ini.

Britain telah merekodkan lebih daripada 130,000 kes kematian dalam tempoh 28 hari setelah hasil ujian disahkan positif Covid-19 dan negara itu telah menjadi negara kedua di Eropah yang mempunyai kes kematian tertinggi selepas Russia.

Namun, baru-baru ini, Perdana Menterinya, Boris Johnson telah melonggarkan sekatan Covid-19 di England kerana perlaksanaan program vaksinasi secara besar-besaran telah dilakukan.

Beliau yakin dengan suntikan vaksin kepada rakyatnya dapat memutuskan rantaian jangkitan dan kemasukan ke hospital serta dapat mengurangkan kadar kematian.

Lebih daripada tiga perempat purata individu dewasa di Britain yang telah menerima vaksin Covid-19 sepenuhnya dan hampir 89 peratus daripadanya telah menerima sekurang-kurangnya satu dos suntikan.

Jabatan Kesihatan memaklumkan, pihak NHS England telah melancarkan carian baharu di laman webnya bagi memudahkan remaja 16 dan 17 tahun untuk mencari tempat suntikan vaksin yang terdekat. Laman web itu akan dikemaskini dalam beberapa hari lagi dan bagi beberapa minggu yang akan datang.

Menurut data kerajaan, semalam Britain merekodkan 29,520 kes jangkitan baharu Covid-19 dan 93 kematian dalam tempoh 28 hari setelah pesakit itu disahkan positif Covid-19.

Manakala Jumaat lalu, sebanyak 32,700 kes baharu dan 100 kes kematian yang telah dilaporkan. – Agensi


MP PKR nasihat menteri DAP bercuti, usah jadi nila rosak susu sebelanga

Ahli Parlimen Pasir Gudang daripada PKR – parti gabungan DAP dalam Pakatan Harapan (PH) – mencadangkan Menteri Sumber Manusia, V Sivakumar bercuti daripada tugas buat sementara waktu susulan siasatan Suruhanjaya Pencegahan Rasuah Malaysia (SPRM) terhadap pegawai kanannya.

Menurutnya ahli Parlimen DAP Batu Gajah itu adalah pemimpin politik yang berpengalaman dan mampu mengambil tindakan tepat.

“Saya tidak mendesak atau menyeru beliau meletakkan jawatan sekarang. Sekurang-kurangnya eloklah pada waktu ini beliau bercuti dahulu dari tugas sebagai seorang menteri,” katanya dalam satu kenyataan hari ini (23 April 2023).

Beliau yang juga anggota Jawatankuasa Khas Mengenai Rasuah (JKMR) yang bertugas memantau SPRM berkata, setakat ini Sivakumar bukannya suspek, atau individu yang dituduh.

“Tetapi fakta dua kali dipanggil untuk disiasat oleh SPRM, dan rumah serta pejabat dilawati oleh SPRM bukanlah sesuatu yang molek bagi wajah anggota kabinet kerajaan yang dikenali sekarang sebagai Kerajaan Madani,” katanya yang membuat kenyataan ini sebagai ahli Parlimen penyokong kerajaan perpaduan.

Hassan berpendapat Sivakumar yang mendukung agenda PH untuk membasmi rasuah di Malaysia wajar menunjukkan contoh tauladan yang positif.

“Sekurang-kurangnya bercuti daripada tugas sebagai menteri sehingga agensi penyiasat SPRM selesai menjalankan kerjanya untuk membongkar gejala rasuah yang nampaknya telah berakar umbi dan endemik di Kementerian Sumber Manusia.

“Menteri tentu lebih faham tentang prinsip “collective responsibility” dan “ministerial responsibility” di dalam fungsi kerja Jemaah Menteri atau Kabinet Kerajaan Persekutuan.

“Jangan tunggu Perdana Menteri Datuk Seri Anwar Ibrahim untuk mengarahkan supaya menteri yang terpalit kementeriannya dengan rasuah supaya bercuti ataupun meletakkan jawatan,” katanya lagi.

Setiap menteri, kata Hassan mesti ada tanggungjawabnya sendiri untuk menjaga nama baik kerajaan pimpinan Anwar yang jelas sedang melakukan tindakan untuk membanteras amalan rasuah di dalam jentera kerajaan.

“Jangan kerana nila setitik rosak susu sebelanga,” katanya memberi peringatan.

Sebelum ini, SPRM menggeledah pejabat dan kediaman Sivakumar bagi melengkapkan siasatan berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak kerajaan terhadap individu tertentu.

Difahamkan, penggeledahan terbabit bagi menjejaki wang yang didakwa diperolehi Sivakumar.

Penggeledahan itu dilakukan SPRM sebaik sahaja keterangan menteri itu diambil pada hari sama bagi mendapatkan bukti.

Pada 14 April lalu, Ketua Pesuruhjaya SPRM, Tan Sri Azam Baki mengesahkan, Setiausaha Sulit kepada Sivakumar ditahan.


Kerjasama dengan UMNO bukan bermakna PAS terdesak: Mursyidul Am

Dakwaan mengatakan PAS terdesak untuk memenangi pilihan raya umum ke-15 (PRU-15) dengan masih mahu bekerjasama dengan UMNO adalah tidak wajar, kata Datuk Hashim Jasin.

Mursyidul Am PAS itu berkata PAS tidak terdesak untuk bekerjasama dengan UMNO malah sudah bersedia untuk bergerak solo sekiranya Muafakat Nasional (MN) tidak dapat diselamatkan lagi, malah menegaskan parti itu sudah biasa berdepan tekanan sejak 1951.

“Ya (jika terdesak) ertinya tak boleh hidup tanpa dia (UMNO) sedangkan kita sudah sampai sehingga sekarang dari 1951. Macam-macam kita lalui. Tekanan apa semua. Kami seronok, kami berpakat untuk MN. Kita lalui semua.

“Maka, nak kata PAS terdesak? PAS tidak terdesak sebab kita ada tempat bergantung dengan berpandukan al-Quran, sunnah dan syarak. Bila perpandukan itu kita jadi tenang, kalau kalah pun tak apa, menang.. lagilah,” katanya dipetik laporan Utusan Malaysia.

Hashim terdahulu merasmikan Muktamar Dewan Ulama PAS di Guar Chempedak hari ini.

Jelasnya lagi, keutamaan PAS adalah bagi menyatukan orang Islam dan Melayu, malah sedia menjadi orang tengah untuk menyatukan kembali Bersatu dan UMNO untuk duduk satu meja.

“Demi perpaduan ummah, kalau ada dua golongan mukmin bergaduh hendaklah kamu damaikan. Berkaitan UMNO dengan Bersatu mungkin kita buka pintu, kita ajak dan kita tak tutup.

“Bukan semua pimpinan UMNO menolak (penyatuan ummah). Jadi kita berharap ada sebahagiannya dibuka pintu hati mereka dan kita balik kepada agenda perpaduan ummah kita,” katanya lagi.

Hubungan UMNO dan PAS yang dirintis selepas PRU-14 lalu melalui jalan berliku selepas PAS memilih bersama Bersatu dalam Perikatan Nasional (PN).

Ia diburukkan lagi selepas Barisan Nasional (BN) dan PN bertembung sesama sendiri semasa Pilihan Raya Negeri (PRN) Melaka dan Johor yang lalu.

MN merupakan sebuah gagasan kerjasama antara PAS dan UMNO yang dicetuskan hasil daripada Piagam Muafakat Nasional yang dimeteraikan antara dua parti politik Melayu Islam terbesar di Malaysia tersebut semasa Himpunan Penyatuan Ummah pada 14 September 2019.


Sumbangan kepada Yayasan Akalbudi bukan hasil haram: Peguam Zahid

Peguam yang mewakili Datuk Seri Ahmad Zahid Hamidi memberitahu Mahkamah Tinggi Kuala Lumpur bahawa pihak pendakwa terkhilaf dalam merumuskan sumbangan ke dalam akaun amanah Yayasan Akalbudi melibatkan aktiviti yang menyalahi undang-undang.

Peguam Hisyam Teh Poh Teik berkata pengurup wang Omar Ali Abdullah yang merupakan saksi ke-81 pendakwaan tidak melakukan sebarang kesalahan berkaitan perbankan ketika menukarkan wang tunai berjumlah RM5 juta kepada beberapa keping cek sebelum menyerahkannya kepada akaun firma undang-undang Tetuan Lewis & Co.

Bernama melaporkan, Hisyam sebagai berkata bukti daripada Omar Ali bahawa wang berkenaan datang daripada Yayasan Al Bukhary tidak pernah disiasat Suruhanjaya Pencegahan Rasuah Malaysia (SPRM).

“Adalah jelas Omar Ali tidak melakukan sebarang kesalahan berkaitan perbankan di bawah undang-undang bank. Dalam hujah yang diutarakan, pihak pendakwaan melakukan beberapa salah tanggapan.

“Tiada bukti langsung dari mana wang itu datang. Salah tanggapan menunjukkan tiada siasatan dibuat,” beliau berkata demikian dalam hujahan balas di akhir kes pendakwaan terhadap Zahid yang berdepan pertuduhan pecah amanah jenayah, rasuah dan pengubahan wang haram melibatkan dana Yayasan Akalbudi.

Hisyam berkata tindakan pendakwaan yang berdasarkan peruntukan Seksyen 4 (3) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001) dan merumuskan bahawa ia adalah aktiviti menyalahi undang-undang, juga tidak berasas.

Menurut pertuduhan ke-27 pengubahan wang haram, Zahid didakwa mengarahkan pengurup wang Omar Ali untuk menukarkan RM7,511,250.20 dalam tunai kepada 35 keping cek dan didepositkan ke dalam Yayasan Akalbudi untuk membeli simpanan tetap di Maybank.

Sementara itu, Hisyam berkata pendakwaan juga bersetuju dengan sumbangan saksi ke-78 pendakwaan, Datuk Mohd Jimmy Wong Abdullah yang juga Pengarah Bukan Eksekutif MyEG Services Sdn Bhd kepada yayasan itu.

Mohd Jimmy Wong dalam testimoninya berkata beliau mendermakan lebih daripada RM9 juta kepada Yayasan Akalbudi dengan kerelaan hatinya untuk kebajikan dan bagi tujuan keagamaan dan ia tiada kaitan dengan syarikat MyEG Services.

Dalam hal ini, Hisyam berkata disebabkan pihak pendakwan gagal menunjukkan proses pengubahan wang haram itu berlaku sebagai satu elemen dalam pertuduhan, maka kes terhadap anak guamnya tidak sepatutnya diteruskan.

Presiden UMNO itu berdepan 47 pertuduhan – 12 daripadanya pecah amanah jenayah, lapan rasuah dan 27 pengubahan wang haram melibatkan puluhan juta ringgit milik Yayasan Akalbudi.

Pendengaran hujahan di hadapan Hakim Datuk Collin Lawrence Sequerah bersambung Isnin ini.


Suntikan dua dos vaksin lengkap sudah 1.12 juta individu, kata Dr Adham

Seramai 1,122,420 individu sudah lengkap menerima dua dos vaksin Covid-19, peningkatan sebanyak 7,736 orang berbanding pada Selasa, kata Menteri Kesihatan Datuk Seri Dr Adham Baba hari ini.

Sementara itu, seramai 2,208,016 individu telah menerima dos pertama, menjadikan jumlah keseluruhan pemberian dos pertama dan kedua di negara ini berjumlah 3,330,436.

Selangor merupakan negeri yang merekodkan dos lengkap tertinggi iaitu 145,636, diikuti Sarawak (116,399), Perak (105,302), Kuala Lumpur (101,249) dan Johor (97,983), katanya dalam akaun Twitter hari ini.

Mengikut perancangan, fasa kedua Program Imunisasi Covid-19 Kebangsaan yang bermula April lepas hingga Ogos ini akan membabitkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga akan bermula pada bulan ini hingga Februari 2022, melibatkan individu berusia 18 tahun ke atas, warganegara dan bukan warganegara, dengan sasaran sekurang-kurangnya 13.7 juta orang.

Pada fasa pertama program yang berlangsung dari Februari hingga April lepas, sekitar 500,000 petugas barisan hadapan termasuk warga kesihatan menerima vaksin itu.


Kes baharu Covid-19 di Indonesia meningkat semula

Indonesia melaporkan jumlah jangkitan Covid-19 dalam tempoh 24 jam semalam meningkat semula kepada 2,881 kes menjadikan keseluruhan kumulatif sejak awal tahun lalu kepada lebih 4.20 juta kes.

Pada masa sama, 160 pesakit meninggal dunia semalam menjadikan keseluruhannya 141,114 kematian, menurut data Kementerian Kesihatan Republik Indonesia (KKRI).

Menurut kementerian itu dalam tempoh berkenaan 4,386 pesakit dibenarkan keluar hospital setelah sembuh sepenuhnya menjadikan jumlah kes sembuh kepada lebih 4.01 juta individu.

KKRI juga memaklumkan seramai 353,860 individu di seluruh negara itu diletakkan dalam pemantauan kerana disyaki menjadi kontak rapat kepada pesakit Covid-19.

Mengenai vaksinasi, KKRI memaklumkan sehingga kini 46.98 juta daripada lebih 277 juta populasinya menerima dos lengkap vaksin Covid-19, manakala 83.24 juta lagi menerima sekurang-kurangnya satu dos.

Indonesia menyasarkan untuk memvaksinasi kira-kira 208.2 juta penduduknya.

Dalam perkembangan lain, Pejabat Pendidikan Wilayah Jakarta berkata jangkitan Covid-19 dikesan di enam sekolah yang melaksanakan pembelajaran bersemuka sejak 30 Ogos lalu. Hanya 610 sekolah dibenar dibuka semula dengan protokol kesihatan yang ketat.

Pegawai perhubungan pejabat itu, Taga Radj Gah berkata enam sekolah terbabit kini sudah ditutup dan semua pelajar dan kakitangan menjalani ujian saringan Covid-19.

“Setelah membuat pemeriksaan dan penilaian, kami mendapati tujuh sekolah telah ditutup sementara dan enam daripadanya ada kes positif Covid-19,” katanya.

Jangkitan positif Covid-19 di lima sekolah disyaki berpunca daripada kluster isi rumah. Hanya satu kes melibatkan kluster sekolah apabila seorang pelajar positif menjangkiti virus itu kepada pelajar lain di Jakarta Timur. – Agensi


Lebih baik bersama kerajaan sekarang daripada Anwar, kata MP UMNO

Seorang Ahli Parlimen (MP) UMNO membidas Presiden, Datuk Seri Ahmad Zahid Hamidi yang masih berusaha keras mengheret parti bekerjasama dengan Ketua Pembangkang, Datuk Seri Anwar Ibrahim kerana tindakan tersebut akan menyebabkan lebih banyak mudarat.

MP Besut, Datuk Seri Idris Jusoh menyifatkan tindakan menarik sokongan daripada kerajaan Perikatan Nasional (PN) dan Perdana Menteri Tan Sri Muhyiddin Yassin sebagai tidak wajar, ia juga jelas menunjukkan Zahid lebih mementingkan cikgunya, Anwar daripada parti.

“PAU (Perhimpunan Agung UMNO) tolak Anwar, tapi Presiden berkata Anwar adalah cikgu dia. Presiden juga secara diam-diam telah tandatangani SD (Surat Akuan) menyokong Anwar. Oleh itulah maka kita perlu lebih berhati-hati di dalam membuat keputusan demi kelangsungan masa depan UMNO.

“Saya berpandangan, masa depan UMNO akan menjadi lebih baik jika kita bersama-sama dengan kerajaan sekarang di bawah kepimpinan Tan Sri Muhyiddin. Kerajaan ini tidak maksum, namun bagi mengelak mudarat yang lebih besar, ia menjadi pilihan yang terbaik ketika ini,” katanya dalam satu kenyataan hari ini.

Zahid juga tidak memiliki perancangan yang jelas malahtindakan beliau lebih bercelaru, kata Idris yang tidak mahu UMNO kembali menjadi parti pembangkang sekiranya bertindak keluar daripada kerajaan PN.

“Sayangnya saya tidak nampak ‘game plan’ di mana Presiden UMNO hendak membawa kita pada ketika kesihatan rakyat masih diancam.

“Kita diarah menolak kerajaan sedia ada dan menolak kepimpinan Tan Sri Muhyiddin. Selepas itu ke mana kita? Adakah kita hendak kembali menjadi pembangkang? Membiarkan pemimpin bukan Melayu mentadbir Agama Islam? Atau adakah kita hendah menyokong Anwar sebagaimana kita maklum akan hubungan akrab kedua-duanya?” soal Idris lagi.

Beliau turut membidas Zahid yang sentiasa berubah pendirian dan mengambil kesempatan demi semata-mata memastikan cikgunya, Anwar menjadi Perdana Menteri.

“Berkaitan situasi UMNO sekarang, Presiden UMNOpernah berkata, Ahli-ahli Parlimen UMNO bebas membuat pilihan untuk menyokong siapa di parlimen.

“Sekarang beliau mengarahkan pula kita perlu tarik sokongan kepada kerajaan dan Perdana Menteri. Keputusan beliau sentiasa berubah,” katanya lagi.

Terdahulu UMNO menerusi kenyataan Zahid baru-baru ini mengisytiharkan parti itu menarik semula sokongan terhadap PN dan Muhyiddin.

Bagaimanapun Muhyiddin dalam kenyataannya semalam mendakwa masih mempunyai majoriti sokongan dan akan dibuktikan keabsahan dalam sidang Dewan Rakyat pada September depan.


Status Facebook Anwar sepi sejak keluar Istana Negara semalam

Jika sebelum ini Ketua Pembangkang Datuk Seri Anwar Ibrahim sering aktif dalam mengeluarkan status dan kenyataan-kenyataan media di Facebook, namun sejak keluar Istana Negara semalam tiada sebarang kemaskini terbaharu dalam ruang media sosialnya tersebut.

Anwar antara pengguna Facebook tegar seperti bekas Perdana Menteri, Datuk Seri Najib Razak dan kebiasaannya setiap hari akan mengemaskini laman rasminya itu dengan pelbagai kenyataan sama ada mengkritik kerajaan atau berbicara mengenai soal isu rakyat tetapi kini senyap seribu bahasa.

Tidak pasti Anwar begitu sepi dalam ruang Facebooknya, semakan Agenda Daily kali terakhir kemaskini adalah 20 jam lalu sejak keluar dari pintu Istana Negara.

Anwar sangat mengharapkan dapat menjadi Perdana Menteri (PM) baharu selepas peletakan jawatan Tan Sri Muhyiddin Yassin bagaimanapun jumlah angka majoritinya kini difahamkan tidak mencukupi.

Malah, UMNO dan Perikatan Nasional (PN) juga sudah mengemukakan calon tunggal mereka sebagai PM baharu iaitu Datuk Seri Ismail Sabri Yaakob dan difahamkan memiliki majoriti 115 Ahli Parlimen setakat ini.

Anwar setakat ini tidak mendedahkan jumlah sokongan dimilikinya kepada umum.

Ketika ini, masih samar-samar individu yang memiliki majoriti terbesar untuk dilantik sebagai PM baharu.

Anwar kini juga sedang merayu supaya semua parti-parti dalam blok pembangkang menyokongnya sebagai calon PM baharu, namun majoriti dimilikinya menjadi pertikaian.


Ahli perniagaan mabuk rempuh polis hingga maut dipenjara, denda

Mahkamah Sesyen Kajang hari ini menjatuhkan hukuman penjara dan denda terhadap seorang ahli perniagaan selepas mengaku memandu dalam keadaan mabuk sehingga menyebabkan kematian seorang anggota polis yang bertugas di sekatan jalan raya ketika Perintah Kawalan Pergerakan (PKP) dua tahun lalu.

Hakim Sayani Mohd Nor menjatuhkan hukuman penjara empat tahun dan denda RM10,000 selepas K Kalaichelvan, 45, selepas dia menukar pengakuannya kepada bersalah atas empat pertuduhan termasuk memandu di bawah pengaruh alkohol sehingga menyebabkan kematian Koperal Safwan Mohamad Ismail, 31, di Lebuhraya Kajang-Seremban pada jam 2.10 pagi 3 Mei 2020.

Kalaichelvan turut berdepan pertuduhan tidak mematuhi isyarat diberikan polis yang menghendakinya berhenti sebelum sampai di sekatan itu dan bagi kesalahan ini, dia dihukum penjara enam bulan.

Tertuduh, yang memiliki dua anak, turut dijatuhi hukuman penjara sebulan kerana memandu tanpa lesen, lapor Bernama.

Bagi pertuduhan ingkar PKP mengikut Seksyen 3(1) Perintah Pencegahan dan Pengawalan Penyakit Berjangkit (Langkah-Langkah di dalam Kawasan Tempat Jangkitan) 2020, Kalaichelvan dijatuhi hukuman penjara sebulan.

Bagaimanapun, Sayani memerintahkan tertuduh menjalani hukuman penjara secara serentak.

Beliau turut menggantung kelayakan Kalaichelvan untuk memegang atau memohon lesen memandu selama lima tahun.

Terdahulu, peguam K. Veeranesh Babu berkata anak guamnya telah insaf dan memohon agar hukuman yang dijatuhkan berjalan serentak.

Timbalan Pendakwa Raya Mohammad Al-Saifi Hashim, yang juga Pengarah Pendakwaan Negeri Selangor, memohon mahkamah agar menjatuhkan hukuman berat ke atas Kalaichelvan.

Beliau berkata Safwan adalah petugas barisan hadapan yang sedang menjalankan tugas semasa pandemik COVID-19 dan insiden itu berlaku ketika tempoh pelaksanaan PKP.

Kalaichelvan turut diwakili peguam Freda Josephine Gonzales. Turut hadir bagi pendakwaan ialah Timbalan Pendakwa Raya Muhammad Fauzan Mohd Nor dan Siti Nur Liyana Mohd Sulaiman.


Muhyiddin boleh lepas jawatan PM, takkan Anwar tak boleh letak jawatan?

Teka-teki siapa calon Perdana Menteri (PM) baharu sudah terjawab, cuma persoalan yang menjadi bualan warganet ketika ini sanggupkah Datuk Seri Anwar Ibrahim meletakkan jawatannya sebagai Ketua Pembangkang?

Jika Tan Sri Muhyiddin Yassin yang berjiwa besar sanggup melepaskan jawatannya kerana didakwa hilang majoriti sebelum diabsahkan, takkan Anwar mahu menunggu jawatan Ketua Pembangkang itu diabsahkan di Dewan Rakyat pula.

Impian untuk Anwar menjadi PM ke sembilan sudah terkubur dengan pengumuman petang tadi dari Istana Negara, ia menoktahkan tanda-tanya sejak peletakan jawatan Muhyiddin pada 16 Ogos lalu.

Adakah Anwar masih sanggup menunggu untuk menjadi PM ke-10, ke-11 atau ke-12 lagi selepas ini?

Rakyat perlu membuat semakan realiti atau dalam bahasa Inggerisnya ‘reality check’, ia bermakna satu peristiwa yang menyebabkan anda mempertimbangkan fakta mengenai sesuatu keadaan dan bukan pendapat, idea, atau kepercayaan anda sendiri.

Faktanya, Muhyiddin meletakan jawatan sebagai PM kerana bercakap benar selepas didakwa hilang majoriti ekoran komplot yang dirancang oleh Anwar bersama anak muridnya, Datuk Seri Ahmad Zahid Hamidi dan 14 Ahli Parlimen UMNO yang lain mengikutnya atau dikenali sebagai kluster mahkamah.

Blok pembangkang mungkin cuba menukar naratif mengikut sedap hati mereka dengan mendakwa Muhyiddin sebagai punca kemelut politik, tetapi realiti dan faktanya ia adalah disebabkan Anwar yang terlalu gelojoh sanggup berkomplot dengan Zahid.

Penyokong pembangkang perlu bertanya kepada Anwar mengapa terlalu percayakan Zahid sehingga ditipu kemudiaannya, bukti dan fakta di depan mata, jangan cuba memutar-belit mengikut sedap hati.

Kalau mengikut penyokong fanatik Anwar seperti Datuk Mahfuz Omar dan Khalid Samad dari parti Amanah, sampai kiamat pembangkang akan kekal menjadi pembangkang.

Mahfuz dan Khalid juga pastinya tidak akan menerima realiti bahawa Anwar ditipu oleh Zahid, mereka berdua akan bermati-matian cuba mempertahankan Presiden PKR itu seperti Presiden Amanah, Mohamad Sabu yang sayang kepada Setiausaha Agung DAP Lim Guan Eng.

Siapa yang membuat pakatan sulit dengan Zahid, sosok tersebut adalah Anwar. Fakta yang tidak akan boleh diputar belit mengikut suka hati.

Rakyat ditipu hidup-hidup dengan diberikan harapan kononnya blok pembangkang mempunyai majoriti, dalang sebenarnya adalah Anwar dan ia terbukti apabila sehingga kini tiada angka sahih yang didakwa dimilikinya boleh menjadikannya sebagai PM yang baharu.

Namun, adakah Anwar berani mengakui dirinya tidak ada majoriti seperti yang dilakukan oleh Muhyiddin semasa meletak jawatannya? Mengenali Anwar, hampir mustahil beliau akan membuat pengakuan tersebut.

Jauh panggang dari api untuk rakyat menyaksikan Anwar akan membuat pengakuan tersebut kerana beliau tahu rakyat akan melihatnya sebagai seorang penipu besar yang sentiasa memperdaya sesiapa sahaja demi matlamat peribadinya iaitu menjadi PM yang tidak tahu bila akan menjadi miliknya.

Namun, tidak boleh jika kita bandingkan Muhyiddin dengan Anwar kerana seorang yang berani bercakap benar tidak sama dengan seorang yang kaki kelentong.

Kepada Anwar, penghinaan kepada seorang anak ulama tidak akan dilupa rakyat yang sehingga kini sebak dengan peletakan jawatan Muhyiddin, sudah pasti rakyat akan mengingati Anwar sebagai punca pengunduran Muhyiddin kerana terlalu percayakan kleptokrat daripada seorang anak ulama.

Ingat Anwar, jikalau tidak berundur sekarang, percayalah rakyat akan menunjuk kepada kamu jalan keluar dalam pilihan raya nanti.


Warganet kecam PM semasa umum bubar Parlimen

Ramai warganet mengecam Perdana Menteri Datuk Seri Ismail Sabri Yaakob kerana membubarkan Parlimen ke-14, bagi membolehkan Pilihan Raya Umum Ke-15 (PRU-15) diadakan.

Sesetengah warganet marah dan kecewa kerana Ismail Sabri mengikut telunjuk UMNO dan kluster mahkamah yang hanya mempunyai 36 daripada 222 Ahli Parlimen, dalam membuat keputusan membubarkan Dewan Rakyat.

“Tahniah Pak Zahid dan geng2 penyamun. Malaysia Boleh,” tulis Sunil Suganthan dalam Facebook Astro Awani ketika mengulas pengumuman Ismail Sabri membubarkan Parlimen.

Krishna Kumar pula menulis: “Budget pun tak dibahas dan diluluskan…parlimen sudah dibubarkan….memang PM tunduk kepada kluster penyamun…”

‘Geng penyamun’ dirujuk oleh warganet kepada beberapa pemimpin UMNO dan Barisan Nasional (BN) yang terlibat dalam penyelewengan wang berbilion-bilion ringgit milik rakyat dan negara ketika mereka memerintah negara.

Untuk rekod, bekas Presiden UMNO dan bekas Perdana Menteri Datuk Seri Najib Razak kini merengkuk di dalam penjara untuk tempoh selama 12 tahun bermula 23 Ogos lalu setelah sabitan kesalahan melibatkan penyelewengan RM42 juta dana SRC International, dikekalkan.

Manakala, Presiden UMNO sekarang Datuk Seri Ahmad Zahid Hamidi pula berdepan pertuduhan rasuah melibatkan berjuta-juta ringgit ketika menjadi Timbalan Perdana Menteri dan Menteri Dalam Negeri, sebelum ini.

Sementara itu, Pojie Nour pula menulis “Tak sempat bajet diluluskan, UMNO BN rakus utk menang PRU15 dan besar kemungkinan bajet dijadikan Gula2 Rakyat serta bajet boleh diubah jika menang…”

Hafiedz Ben Zaen pula berkata “Walau tak banjir, harap UMNO tetap karam kali ini.”

Shah Ahmad menulis: “Aku orang BN kecewa dengan tindakan PM ni, boleh takut dgn presiden parti, xpyh la bagi undi dekat BN ni, selagi xtukar presiden.”

“Ayuh rakyat Malaysia kita tumbangkan UMNO dan BN tak sabar betul nak pegi menggundi pada PRU15 nanti..” tulis pula Wanjan Said.

Meor Apeh mengulas menyentuk mengenai banjir yang bakal melanda negara degan menulis “sepatutnya selepas banjir baru PRU.. kalau dah menang nanti memang tak nampak dah la batang hidung.. rakyat bantu rakyat la nampak gayanya.”

Sementara itu, ramai lagi netizen yang mengecam tindakan Perdana Menteri membubarkan Parlimen ketika negara sedang mengalami pelbagai masalah, khususnya ekonomi, dan bakal berdepan musim tengkujuh, khususnya hujan lebat dan banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.


Bantuan Wang Ihsan sudah disalur kepada lebih 28,000 mangsa banjir

Seramai 28,287 mangsa bencana banjir telah menerima Bantuan Wang Ihsan (BWI) sehingga 12 tengah hari tadi.

Perkara itu dinyatakan Perdana Menteri Datuk Seri Ismail Sabri Yaakob dalam ciapan ringkas di twitternya hari ini, menurut laporan Bernama.

“Bagi mereka yang masih belum mendaftar atau menerima manfaat ini, boleh segera menghubungi Pegawai Daerah anda untuk bantuan segera oleh kerajaan,” katanya.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Dis lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan.

Dalam perutusan Tahun Baharu 2022 sebelum ini, Ismail Sabri berkata bantuan itu akan memanfaatkan lebih 45,000 ketua isi rumah.

Menurutnya angka yang akan menerima bantuan itu boleh bertambah apabila kerajaan selesai mengenal pasti mangsa yang terkesan tetapi tidak berpindah ke pusat pemindahan sementara.


Pilihan raya tapi pelanggan kurang, pengusaha hotel Melaka mengeluh

Prosedur Operasi Standard (SOP) yang ketat dan norma baharu dalam menghadapi Pilihan Raya Negeri (PRN) Melaka memberi kesan pada sektor perhotelan di negeri itu apabila kadar tempahan bilik menjelang PRN pada 20 Nov ini, masih rendah.

Presiden Persatuan Hotel Malaysia (MAH) Melaka Khairulnizam Kasim berkata 73 hotel bertaraf tiga bintang dan ke atas dengan jumlah bilik lebih 10,000 yang bernaung di bawah persatuan itu hanya menerima sekitar 40 hingga 50 peratus tempahan, setakat ini.

“Tempahan bilik hotel sepanjang tempoh PRN Melaka masih rendah berbanding pada Pilihan Raya Umum sebelum ini. Dahulu, seminggu sebelum minggu pencalonan, kebanyakan hotel di bawah MAH Melaka telah penuh kerana ramai penyokong dari luar membantu berkempen,” katanya lapor Bernama.

Beliau berkata kebanyakan hotel berkenaan menerima tempahan daripada pegawai petugas PRN Melaka yang terdiri daripada kakitangan kerajaan dan mereka akan mendaftar masuk secara berperingkat.

Situasi sama turut dihadapi 176 hotel bajet yang berdaftar di bawah Persatuan Hotel Bajet dan Bisnes Malaysia (MyBHA) Melaka yang menyaksikan kadar tempahan bilik sepanjang tempoh PRN hanya sekitar 45 hingga 50 peratus daripada lebih 3,000 bilik yang ada.

Pengerusi MyBHA Sazali Sabri bagaimanapun berkata kadar tempahan itu dijangka meningkat sekurang-kurangnya 10 peratus menjelang minggu pengundian kerana pengunjung kebanyakan terdiri daripada pengundi yang akan pulang ke Melaka untuk menunaikan tanggungjawab sebagai rakyat Malaysia.

“Kita memang mengharapkan tempahan bilik meningkat pada musim PRN kali ini tetapi sebaliknya disebabkan kita masih berada dalam fasa pandemik penularan COVID-19 dan pelbagai SOP yang perlu dipatuhi untuk mengekang penularan wabak berkenaan,” katanya.

Beliau berkata banyak juga pembatalan tempahan bilik dibuat pada saat-saat akhir kerana SOP ketat yang ditetapkan termasuk larangan untuk berceramah, berkumpul dan berkempen secara fizikal.

Mengulas mengenai SOP Covid-19 yang dilaksanakan hotel berkenaan, beliau berkata pihak pengurusan hotel di bawah MyBHA patuh pada SOP yang ditetapkan Majlis Keselamatan Negara dan Kementerian Kesihatan Malaysia bagi mengelak penularan jangkitan agar operasi hotel dapat terus beroperasi.

“Hanya pengunjung yang telah melengkapkan dos vaksin dan tempoh vaksin telah matang diterima masuk ke hotel selain operasi pembersihan bilik dan sanitasi secara berkala dilakukan dengan mengikuti langkah yang disarankan,” katanya.


‘PAC bebas, jangan cabar kredibiliti kami’: Pemimpin UMNO diberitahu

Pengerusi Jawatankuasa Kira-Kira Wang Negara (PAC), Wong Kah Woh dengan tegas mengecam pengkritik daripada UMNO yang menuduhnya sebagai “alat” untuk menyerang parti mereka demi pengaruh politik.

Ahli Parlimen Ipoh Timur daripada DAP itu memberi amaran kepada bekas Pengerusi PAC Datuk Nur Jazlan Mohamed dan Ahli Parlimen Pekan Datuk Seri Najib Razak daripada memburuk-burukkan ahli jawatankuasa semasa berhubung penemuan mereka dalam perolehan kapal tempur pesisir pantai (LCS) yang penuh skandal.

“PAC bebas, jangan cabar kredibiliti PAC.

“PAC tidak membuat laporan berdasarkan emosi peribadi. Laporan PAC adalah berdasarkan fakta dan keterangan. Laporan PAC adalah konsensus semua ahlinya.

“Mereka yang duduk dalam PAC adalah dari kedua-dua blok di Parlimen yang bertindak sepenuh hati untuk menjaga penggunaan wang rakyat. Cukup!” Wong berkata dalam satu kenyataan hari ini.

Beliau memberitahu mereka yang ragu-ragu bahawa mereka boleh membaca laporan menyiasat skandal kewangan yang dibuat oleh PAC di bawah kepimpinannya dan membandingkannya dengan jawatankuasa yang diketuai Nur Jazlan dan memutuskan sendiri mana yang lebih boleh dipercayai.

“Saya membaca komen berunsur tuduhan Nur Jazlan berkenaan dengan PAC-LCS. Seperti sesetengah politikus yang lain, mantan Pengerusi PAC itu menuduh PAC yang dipengerusikan oleh saya dipergunakan “bagi mencari modal politik baru untuk serang UMNO / Barisan Nasional (BN)”.

“Bukan sekali saya telah menjawab tuduhan dan tohman sebegitu. Jangan cuba memburukkan kredibiliti PAC. Kamu nak cari jalan keluar politik, kreatif sikit, itu tidak kena mengena dengan PAC, jangan sentuh PAC. PAC bebas, jangan cuba cabar kredibiliti PAC.

“Bekas Perdana Menteri Datuk Seri Najib Razak pun telah banyak kali ungkitkan perkara yang sama, yang saya telah jawab. Saya bagi jawapan saya kepada Najib tahun lepas dan tahun ini untuk memudahkan Nur Jazlan buat rujukan,” katanya dalam kenyataan hari ini (19 Ogos 2022).

Beliau memberitahu mereka yang ragu-ragu bahawa mereka boleh membaca laporan siasatan skandal kewangan yang dibuat oleh PAC di bawah pimpinannya dan membandingkannya dengan jawatankuasa yang diketuai Nur Jazlan dan memutuskan sendiri mana yang lebih boleh dipercayai.

Wong berkata Nur Jazlan bermegah sebagai akauntan bertauliah berbanding ahli PAC semata-mata yang hanya ahli politik dan tidak mempunyai kelayakan profesional tetapi menegaskan pemimpin UMNO itu telah meletak jawatan sebagai pengerusi PAC pada 28 Julai 2015 di tengah-tengah penelitian Parlimen terhadap skandal 1MDB untuk menerima jawatan timbalan menteri.

“Beliau sepatutnya menggunakan pengetahuannya untuk membantu PAC ketika itu dan menyiapkan laporan akhir 1MDB terlebih dahulu.

“Bagaimanapun, selepas dilantik sebagai timbalan menteri, beliau mendiamkan diri dan kini beliau cuba mempersoalkan kredibiliti PAC terhadap PAC,” kata Wong.


‘Saya tak akan minta maaf kerana sampaikan suara pencarum KWSP’

Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal berkata beliau tidak akan memohon maaf kerana menyampaikan suara orang ramai di media sosial yang terdesak untuk mengeluarkan caruman Kumpulan Wang Simpanan Pekerja (KWSP).

Ketua Pemuda Armada Bersatu Malaysia itu berkata maklumat bahawa ada individu sanggup menjual buah pinggang mereka untuk menyara hidup diperoleh daripada catatan orang ramai dalam kumpulan Facebook mereka yang ingin mengeluarkan simpanan KWSP.

Menurutnya beliau juga ingin menjelaskan bahawa kenyataannya di Parlimen pada 3 April lalu tidak bermakna beliau membenarkan atau menggalakkan perdagangan organ.

“Saya hanya menyampaikan rungutan mereka yang benar-benar terkesan dan sangat memerlukan pengeluaran KWSP. Mengenai sama ada dakwaan mereka benar – terpulang kepada pihak berkuasa untuk menyiasat dan mengesahkan keperluan mereka untuk pengeluaran itu.

“Mengenai kenyataan yang saya buat di Parlimen bahawa ada orang sanggup menjual organ mereka untuk menampung keperluan hidup, saya meneliti mesej yang disiarkan dalam kumpulan yang meminta pengeluaran KWSP di Facebook.

“Saya tidak bermaksud sesiapa secara khusus tetapi saya menyatakan secara umum bahawa mungkin ada orang yang terdesak.

“Saya sama sekali tidak menyokong atau membenarkan penjualan organ kerana ia adalah haram, dan mereka yang menuduh saya begitu telah mempolitikkan perkara itu. Saya akan mengeluarkan penjelasan berhubung perkara itu jika saya disalah erti.

“Bagaimanapun, saya tetap dengan kenyataan saya bahawa rakyat terdesak dan mungkin melakukan aktiviti yang menyalahi undang-undang semata-mata untuk membayar hutang mereka jika pengeluaran KWSP tidak dibenarkan,” kata Wan Ahmad Fahysal menurut The Star.

Wan Fahysal menjawab gesaan ahli politik daripada parti pemerintah yang mencabarnya membuat laporan polis bagi membuktikan dakwaannya ada orang sanggup menjual organ mereka jika tidak dapat mengeluarkan simpanan KWSP.

Pada Isnin (3 April), Wan Ahmad berkata orang ramai menjual buah pinggang mereka untuk menyara hidup dalam usaha untuk menggambarkan keadaan kewangan rakyat dan bagaimana satu lagi pusingan pengeluaran KWSP diperlukan.

Sebelum ini, pemimpin PKR, Chua Wei Kiat berkata Wan Fahysal tidak seharusnya menggunakan perkara itu untuk mencari kelebihan politik kerana kenyataannya di Parlimen menghina penderma organ yang ikhlas.


UK beri e-rokok percuma bantu rakyat berhenti merokok

Perkhidmatan Kesihatan Nasional (NHS) United Kingdom (UK) bakal menjadi agensi kesihatan pertama di dunia yang akan memberi e-rokok (rokok elektronik) atau vape secara percuma kepada perokok.

Langkah itu dibuat dalam usaha untuk membantu orang ramai daripada berhenti merokok, dengan pengawal selia kesihatan bersetuju rokok elektronik itu boleh menjadi produk perubatan tetapi memerlukan lesen.

“Pengawal selia bersetuju bahawa peranti itu, yang mengandungi nikotin tetapi bukan tembakau, boleh menjadi produk perubatan berlesen,” lapor media England.

Susulan itu, pengeluar e-rokok boleh mengemukakan permohonan kepada Agensi Kawalan Ubat-Ubatan dan Kesihatan (MHRA) untuk penilaian dan kajian lanjut.

Jika diluluskan, UK akan menjadi negara pertama di dunia mengedar rokok elektronik secara percuma bagi membantu orang ramai berhenti merokok.

Setiausaha Kesihatan UK Sajid Javid berkata membuka pintu kepada rokok elektronik yang diluluskan NHS, berpotensi menangani kadar merokok yang tinggi di negara itu, selain membantu orang ramai berhenti merokok.

“Negara ini terus menjadi pemimpin kepada penjagaan kesihatan global, sama ada berkaitan Covid-19 atau langkah menyediakan perkhidmatan kesihatan awam yang inovatif yang mengurangkan risiko orang ramai mendapat penyakit serius,” katanya.

E-rokok mengandungi nikotin dan tidak bebas risiko, tetapi pakar percaya ia kurang berbahaya daripada merokok. E-rokok berlesen perlu lulus pemeriksaan keselamatan yang ketat. – Agensi


YouTube sekat calon ketua eksekutif Hong Kong yang pro-Beijing

YouTube bertindak menyekat saluran akaun John Lee Ka-chiu, calon tunggal yang sedang berkempen bagi jawatan ketua eksekutif Hong Kong dengan alasan mematuhi arahan sekatan Amerika Syarikat (AS).

Walaupun bertanding tanpa pesaing, Lee mula mempromosikan kempennya menerusi platform YouTube dan Facebook.

Bagaimanapun, YouTube yang dikendalikan Google bertindak, menyekat saluran calon yang disokong Beijing itu pada 20 April lalu.

Google berkata ia “mematuhi undang-undang sekatan AS yang berkenaan dan menguatkuasakan dasar berkaitan di bawah Syarat Perkhidmatannya,” lapor South China Morning Post.

“Selepas menyemak dan konsisten dengan dasar ini, kami menamatkan saluran YouTube Johnlee2022,” kata jurucakap itu.

Lee bukan orang pertama daripada pegawai Hong Kong dan China yang disekat oleh Washington sejak 2020.

Langkah itu diambil sebagai tindak balas terhadap pelaksanaan undang-undang yang zalim digunakan oleh Beijing untuk menghalang perbezaan pendapat di bandar yang menjadi hab kewangan itu.

Lee merupakan pegawai keselamatan tertinggi di Hong Kong yang mengambil tindakan tegas terhadap penunjuk perasaan pro-demokrasi pada 2019 dan menyelia pelaksanaan undang-undang keselamatan diperkenalkan Beijing untuk menekan rakyat bandar itu setahun kemudian.

Pada Jun, Beijing melantik Lee sebagai ketua keselamatan kedua tertinggi di bandar itu, menjadi pegawai keselamatan pertama mengambil peranan itu.

Beliau meletak jawatan pada awal bulan ini selepas mengumumkan pencalonannya untuk ketua eksekutif Hong Kong.

Pejabat Lee melahirkan kekecewaan terhadap keputusan Google, mendakwa tindakan “tidak akan sama sekali menjejaskan keazaman untuk terus menjaga keselamatan negara.”


Berita ringkas Parlimen 15 Mac

KDN minta Hamid Bador kemuka bukti kartel dalam polis

Kementerian Dalam Negeri (KDN) hari ini meminta bekas Ketua Polis Negara Tan Sri Abdul Hamid Bador untuk tampil mengemukakan bukti berhubung dakwaan wujud isu kartel yang mencaturkan perjawatan dalam Polis Diraja Malaysia (PDRM) demi kepentingan peribadi.

Timbalan Menteri Dalam Negeri II Datuk Jonathan Yasin berkata adalah lebih baik untuk Abdul Hamid membuat laporan serta memberikan semua data yang beliau peroleh dan jika benar wujud dakwaan itu, pihaknya bersedia melakukan siasatan, lapor Bernama.

“Kita juga hairan kenapa tindakan tidak diambil semasa beliau menjawat jawatan itu malah membuat dakwaan umum ketika habis tempoh bertugas.

“Dakwaan itu boleh menjejaskan nama baik kementerian dan seluruh agensi di bawah KDN,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Pada 22 Februari lalu, Suruhanjaya Integriti Agensi Penguatkuasaan (EAIC) dalam kenyataan memaklumkan dakwaan wujud kartel dalam PDRM sebagaimana didakwa bekas Ketua Polis Negara itu tidak dapat ditentusahkan.

Kaji IPT tak laksana peperiksaan pada Jumaat-Ahad

Ketua Pengarah Pendidikan Tinggi diminta membuat perbincangan secara terperinci dengan pihak universiti berhubung cadangan agar institut pengajian tinggi (IPT) tidak mengadakan peperiksaan pada hari Jumaat hingga Ahad.

Menteri Pengajian Tinggi Datuk Seri Dr Noraini Ahmad berkata pihak kementerian membenarkan IPT melalui Senat mereka untuk merancang dan melaksanakan peperiksaan masing-masing mengikut kesesuaian.

“Yang Berhormat Tuaran (Datuk Seri Madius Tangau) ada menyuarakan pandangan agar IPT tidak mengadakan peperiksaan pada hari Jumaat hingga Ahad. Kementerian Pengajian Tinggi (KPT) amat menyambut baik cadangan tersebut.

“Tetapi untuk makluman Yang Berhormat, sistem peperiksaan di IPT tidak berpusat sebagaimana peperiksaan awam yang lain seperti Sijil Pelajaran Malaysia. Semua IPT mempunyai takwim akademik yang berbeza,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

KPDNHEP cari alternatif dua harga minyak masak

Kementerian Perdagangan Dalam Negeri dan Hal Ehwal Pengguna (KPDNHEP) sedang mencari alternatif termasuk penetapan dua harga bagi kegunaan minyak masak domestik dan eksport.

Menteri berkenaan Datuk Seri Alexander Nanta Linggi berkata langkah itu bertujuan memastikan agihan subsidi minyak masak sampai kepada golongan sasar.

“Kita sedang berunding mencari alternatif kepada sistem sedia ada termasuk melihat kepada (penetapan) dua harga (untuk minyak masak)…kegunaan domestik satu harga dan kegunaan eksport mungkin ikut harga pasaran.

Ini adalah cadangan untuk kita menangani masalah terlalu banyak perbelanjaan untuk subsidi (minyak masak),” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Kos jana elektrik naik 45 peratus

Peningkatan harga arang batu telah menyebabkan kos penjanaan elektrik meningkat sebanyak 45 peratus, kata Menteri Tenaga dan Sumber Asli Datuk Seri Takiyuddin Hassan hari ini.

Namun begitu, katanya, kerajaan telah mengambil keputusan untuk memberi rebat sebanyak dua sen per kilowatt jam untuk pengguna domestik bagi tempoh Februari sehingga Jun 2022.

“Kerajaan menampung subsidi sebanyak RM715 juta, yang mana kita menggunakan dana daripada Kumpulan Wang Industri Elektrik. Kita tidak kenakan apa-apa surcaj walaupun ia sepatutnya dilepaskan kepada pengguna,” katanya ketika menggulung perbahasan usul perbahasan usul Menjunjung Kasih Titah Diraja bagi Kementerian Tenaga dan Sumber Asli (KETSA) di Dewan Rakyat, hari ini.

Takiyuddin berkata antara Julai sehingga Disember 2021, sebanyak RM1.672 bilion telah dibelanjakan untuk pembayaran bahan api bagi penjanaan elektrik yang sepatutnya dilepaskan kepada pengguna bagi tempoh Februari sehingga Jun 2022.

Negara pembekal kurang ayam sejuk beku

Kelewatan ayam sejuk beku dibawa masuk ke negara ini adalah disebabkan oleh kekurangan bekalan dari negara pengeksport, kata Timbalan Menteri Pertanian dan Industri Makanan I Datuk Seri Ahmad Hamzah.

Beliau berkata sehingga 7 Mac lepas, sebanyak 4,000 tan metrik ayam beku telah dibawa masuk oleh 14 syarikat yang mempunyai Permit Import (AP).

“Kita dapat maklumat Thailand mempunyai kekurangan bekalan serta harga yang tidak kompetitif, mereka juga turut beralih kepada sumber protein ayam kerana penyakit Demam Babi Afrika (ASF), menjadikan permintaan di Thailand meningkat lalu pengeluaran menurun.

“China juga mempunyai kekurangan bekalan dan cuba mendapatkan bekalan dari Thailand,” katanya menjawab soalan tambahan Shaharizukirnain Abd Kadir (PAS-Setiu) yang ingin tahu halangan yang dihadapi syarikat AP bagi membawa ayam sejuk beku masuk ke negara ini pada persidangan Dewan Rakyat hari ini.

Sisa makanan sebagai baja organik

Kementerian Pertanian dan Industri Makanan (MAFI) akan mempertimbangkan penggunaan sisa makanan sebagai baja organik, persidangan Dewan Rakyat diberitahu hari ini.

Menteri berkenaan Datuk Seri Dr Ronald Kiandee berkata langkah itu bertujuan menggalakkan penggunaan baja organik selain baja kimia dalam industri penanaman.

“Sisa makanan boleh dijadikan sebagai baja organik malah di negara kita industri organik sedang berkembang cuma penggunaannya belum meluas.

“Oleh itu, kita sedang menumpukan penggunaan baja organik selain dari baja kimia sebagai pendekatan daripada pihak (MAFI),” katanya ketika menjawab soalan tambahan Nor Azrona Surip (PH-Merbok) pada Waktu Pertanyaan Menteri di Dewan Rakyat hari ini.

Nor Azrona ingin tahu sekiranya MAFI bersedia menggunakan sisa makanan bagi menampung keperluan makanan ternakan selain daripada industri jagung sedia ada.

Punca prestasi sekuriti makanan negara turun

Pengenalan kategori baharu dalam laporan Indeks Sekuriti Makanan Dunia (GFSI) pada 2020 menjadi punca prestasi negara menurun dalam laporan yang menilai tahap kerentanan sesebuah negara terhadap sekuriti makanan.

Timbalan Menteri Pertanian dan Industri Makanan Datuk Seri Ahmad Hamzah berkata penambahan kategori sumber asli daya tahan untuk menilai kesan perubahan iklim, kerentanan sumber asli serta kesiapsiagaan negara terhadap risiko telah menyebabkan skor dan kedudukan hampir kesemua negara terlibat berubah daripada kedudukan asalnya.

“Jika dilihat dalam laporan GFSI 2019, Malaysia menduduki tangga ke-28 tanpa mengambil kira kategori baharu ini. Namun, setelah kategori tersebut diperkenalkan pada 2020, kedudukan negara berubah ke tangga 44.

“Begitu juga Singapura yang dilaporkan berada di tangga pertama pada 2019, kedudukan negara berkenaan jelas berubah ke tangga 20 setelah pelarasan semula dilaksanakan dengan mengambil kira kategori baharu ini,” katanya semasa sesi soal jawab pada persidangan Dewan Rakyat hari ini.

Ahmad berkata berdasarkan Laporan GFSI 2021, Malaysia berada di kedudukan ke-39 dengan skor 70.1, iaitu peningkatan 5.1 peratus berbanding 2020 dan peningkatan itu adalah yang tertinggi dalam kalangan 113 negara yang terlibat.

Infrastruktur RTT, mobile home dikawal

Kementerian Pelancongan, Seni dan Budaya (MOTAC) akan memastikan infrastruktur dan kemudahan untuk pelancong Kembara Roof Top Tent (RTT) dan Mobile Home di negara ini dijaga untuk keselesaan mereka.

Menterinya Datuk Seri Nancy Shukri berkata perkara utama yang perlu diberi perhatian dalam pembangunan produk itu (RTT dan Mobile Home) adalah ketersediaan kemudahan dan infrastruktur serta tapak dan fasiliti seperti sambungan tenaga elektrik, perparitan dan saliran untuk air, kumbahan dan sebagainya.

“MOTAC juga telah mengadakan mesyuarat pada tahun lepas disusuli (mesyuarat pada) minggu lepas bersama pihak yang terlibat bagi memastikan kita mengambil peluang potensi memajukan industri pelancongan,” katanya pada sesi soal jawab di Dewan Rakyat hari ini.

Beliau menjawab soalan Datuk Mohd Fasiah Mohd Fakeh (Bersatu-Sabak Bernam) yang ingin tahu tahap kemudahan infrastruktur dan prasarana bagi pelancong Kembara RTT dan Mobile Home serta perancangan kementerian bagi meningkatkan lagi infrastruktur untuk kemudahan dan keselesaan pelancong di negara ini.

11,117 kursus jangka pendek kepada lepasan sekolah

Sebanyak 11,117 kursus micro-credential (penawaran kursus pendek) daripada 594 program yang mendapat akreditasi ditawarkan untuk lepasan sekolah sehingga 31 Jan lepas, melibatkan peringkat sijil hingga sarjana, kata Menteri Pengajian Tinggi Datuk Seri Dr Noraini Ahmad.

Beliau berkata pelaksanaan micro-credential diperkenal untuk membantu meningkatkan kebolehpasaran anak muda, yang secara tidak langsung dapat membantu meringankan beban hutang pinjaman Perbadanan Tabung Pendidikan Tinggi Nasional (PTPTN).

“Dengan peningkatan penawaran kursus secara micro-credential dalam kalangan institut pengajian tinggi (IPT), usaha ini dilihat mampu menyokong usaha memperhebat pembangunan bakat untuk kemajuan negara dan mempelbagai pembelajaran secara lebih fleksibel,” katanya pada sesi soal jawab di Dewan Rakyat hari ini.

Beliau berkata antara inisiatif yang diambil untuk meningkatkan pengambilan kursus pendek ialah bekerjasama dengan PTPTN bagi bantuan kewangan kepada mereka yang mengambil kursus pendek serta memberi akreditasi Agensi Kelayakan Malaysia (MQA) melalui Code of Practice TVET Program Akreditasi (COPTPA) untuk tujuan pindah kredit dan pengiktirafan pekerjaan.

Noraini berkata demikian bagi menjawab soalan Nurul Izzah Anwar (PH-Permatang Pauh) yang mahu tahu usaha terkini Kementerian Pengajian Tinggi menggalakkan pengambilan kursus TVET dan kursus kemahiran pendek dalam kalangan lepasan sekolah.


MoU tak gugat kedudukan PM kecuali UMNO sendiri tarik sokongan: Loke

Kedudukan Perdana Menteri (PM) tidak akan tergugat selagi terdapat memorandum persefahaman (MoU) yang ditandantangani dengan pembangkang, kata Setiausaha Agung DAP baharu, Anthony Loke.

Loke menjelaskan berhubung MoU yang dimerterai tahun lalu bukanlah dalam satu bentuk sokongan sebaliknya ia hanya satu persefahaman, ia bermakna mereka akan berkecuali jika Datuk Seri Ismail Sabri Yaakob berdepan usul undi tidak percaya.

“Ini mesti dijelaskan dari segi konsepnya. Kita bukan menyertai persefahaman ini dengan UMNO, tapi dengan kerajaan yang mana Datuk Seri Ismail Sabri Yaakob ialah ketua kerajaan selaku PM.

“Ia bukan ditandatangani atas kapasiti selaku pemimpin UMNO, sebaliknya atas kapasiti PM.

“Konsep ini harus difahami bahawa persefahaman kita hari ini adalah dengan kerajaan, bukan dengan parti beliau,” katanya dipetik laporan Utusan Malaysia hari ini.

Bagaimanapun, Ismail Sabri perlu melaksanakan semua syarat yang sudah dipersetujui dalam MoU tersebut jika mahu terus kekal sebagai PM.

“Apa yang termaktub dalam MoU itu dilaksanakan, ini termasuk Akta Anti Lompat Parti, agenda untuk mengehadkan jawatan PM, membawa semula Suruhanjaya Perkhidmatan Parlimen, itu semua sedang dilaksanakan.

“Jika semua ini berlaku, bermakna MoU ini berkesan. MoU ini bukan sokongan, sebaliknya persefahaman. Maksud saya, mahu cakap kita sokong PM, tak betul. Kita bukan sokong, tapi ada persefahaman dengan beliau.

“Jadi ada obligasi kita, seperti yang kita kata akan berkecuali kalau ada undi percaya kepada beliau,” katanya lagi.

Bagaimanapun, senario berbeza mungkin berlaku sekiranya terdapat Ahli Parlimen UMNO sendiri yang menarik sokongan terhadap Ismail Sabri dan berkemungkinan pelbagai perkara lain boleh berlaku selepas ini.

“Jadi saya lontarkan dalam Parlimen. Saya kata kalau ada ahli UMNO yang rasa kalau ada keraguan terhadap PM, boleh bawa usul undi percaya. Usaha undi percaya itu, kita berkecuali.

“Jadi itu persefahaman kita. Maka kedudukan beliau sebagai PM tak tergugat, kecuali ada orang dalam kerajaan menarik sokongan terhadapnya termasuk dari parti beliau sendiri. Adakah mereka akan tarik sokongan? Itulah persoalannya,” katanya.

Mengulas lanjut, Loke memberi komitmen blok pembangkang, Pakatan Harapan (PH) akan kekal memberi sokongan kepada kerajaan Ismail Sabri sehingga 31 Julai dan sebarang tindakan selepas itu adalah terpulang kepadanya untuk memutuskan.

“Jadi selagi mereka tak tarik balik sokongan, tak timbul soal kedudukan tergugat. Jika tak tergugat, tekanan itu adalah antara beliau dengan parti. Kita tak terlibat.

“Kita punya persefahaman, Parlimen tak sepatutnya dibubarkan sebelum 31 Julai. Tapi selepas itu, terpulanglah kepadanya, kecuali beliau kata jika ada persefahaman untuk lanjutkan,” katanya lagi.


Kes Influenza dalam negara terkawal: Khairy

Kes penyakit seperti Influenza (ILI) dalam negara pada masa ini adalah terkawal walaupun terdapat beberapa kluster melibatkan sekolah berasrama dikesan, kata Menteri Kesihatan Khairy Jamaluddin.

Beliau berkata orang ramai terutama ibu bapa tidak perlu bimbang berikutan penyakit tersebut adalah jangkitan biasa dan akan muncul dari semasa ke semasa selain pesakit hanya memerlukan pemantauan dan pengasingan diri sahaja.

“Kes influenza ini akan bertambah dari semasa ke semasa sebab Perintah Kawalan Pergerakan dah tiada, kita mula kurangkan langkah kesihatan awam seperti penjarakan fizikal dan sebagainya, sudah pasti penyakit berjangkit meningkat.

“Itu mungkin selama dua tahun lepas kes penyakit berkenaan menurun sebab kita dikurung di rumah dan ikuti langkah kesihatan awam tertentu, namun apa-apa pun ia masih lagi terkawal dan tiada apa yang perlu dibimbangkan,” katanya kepada pemberita selepas menghadiri program saringan kesihatan Peka B40 di Rembau, hari ini.

Beliau berkata susulan itu tiada keperluan menutup sekolah pada masa ini selain Pejabat Kesihatan Daerah akan sentiasa membuat penilaian risiko mengenai kes penyakit berjangkit berkenaan.

Khairy turut menjelaskan sekiranya kes penyakit terbabit sudah berada pada tahap membimbangkan setelah penilaian dibuat, maka langkah-langkah tertentu akan dilaksanakan secepat mungkin.

“Namun, kes seperti influenza ini kes biasa dan bermusim yang akan datang dan pergi, jadi tidak perlu terlalu risau,” katanya.

Jumaat lepas, media melaporkan Jabatan Kesihatan Negeri (JKN) Selangor mengesan peningkatan kes jangkitan ILI di institusi pendidikan, khususnya sekolah berasrama sejak dua minggu lepas. – Bernama


KPM jalin kerjasama dengan kumpulan pelbagai latar belakang, kata Radzi

Kementerian Pendidikan (KPM) mestilah bekerjasama dengan pelbagai kumpulan sokongan bagi memastikan kemajuan sistem pendidikan negara, kata Menteri Kanan Pendidikan Datuk Dr Radzi Jidin.

Beliau berkata sektor pendidikan tidak seharusnya mendiskriminasi berdasarkan latar belakang, supaya lebih banyak bilangan dan kepelbagaian idea boleh dimanfaatkan untuk menambah baik sektor itu, menurut laporan Bernama.

“Ketika ada sesetengah orang yang mengatakan pendidikan kita ke belakang, saya terus mengatakan bahawa kita tidak ke belakang, tetapi kita dalam keadaan stagnant (tiada pergerakan) untuk beberapa tahun kebelakangan ini.

“Kami sebagai satu kementerian tidak boleh melakukannya sendiri. Kami memerlukan sokongan dari semua pihak di luar sana yang mahu bekerjasama dengan kami,” katanya ketika berucap pada Sambutan Ulang Tahun Teach for Malaysia (TFM) Ke-10, di sini hari ini.

Radzi berkata TFM telah melaksanakan usaha yang baik untuk 10 tahun ini dengan mewujudkan kerjasama dengan 893 sekolah di setiap negeri dengan merekrut, melatih dan menempatkan ratusan guru di sekolah-sekolah berkenaan, sekali gus menyumbang kepada pembangunan pendidikan negara.

Beliau berkata terdapat lebih lima juta pelajar di seluruh negara melibatkan kira-kira 10,000 buah sekolah dengan lebih 500,000 orang guru yang membentuk ekosistem pendidikan yang kompleks.

“Kami (pihak kementerian) mempunyai sekolah dari Perlis ke Sabah, di kawasan luar bandar dan bandar serta kawasan terpencil dan kami mempunyai guru dari semua latar belakang,” katanya.

Sementara itu, Pengerusi dan Pengasas TFM Tunku Ali Redhauddin Tuanku Muhriz menzahirkan kegembiraan baginda terhadap kemajuan yang telah dicapai organisasi itu, yang telah berkembang sebagai satu gerakan dengan 474 orang pemimpin kompeten yang berusaha ke arah menamatkan ketidaksamaan pendidikan.


Pengantin lelaki salah rumah gara-gara Google Maps

Gara-gara ketidaktepatan lokasi yang dihantar menerusi aplikasi Google Maps, seorang calon pengantin lelaki dan rombongannya tersalah memasuki sebuah rumah lain yang juga sedang mengadakan majlis pertunangan.

Kejadian lucu itu berlaku di sebuah kampung di Magelang, Jawa Tengah, Indonesia, Ahad lalu, ketika acara pertunangan di dua rumah di kampung sama berlangsung, lapor Tribune News.

Insiden itu membabitkan seorang calon pengantin perempuan dikenali sebagai Ulfa, yang hairan apabila calon pengantin lelaki dan rombongan yang datang ke rumahnya adalah pihak lain.

Ulfa percaya penyebab kejadian itu adalah kerana titik lokasi Google Maps yang dikongsi adalah kurang tepat.

Mengikut laporan itu, rombongan pengantin yang menggunakan sebuah bas berhenti agak jauh. Kemudian, rombongan itu berjalan mendatangi rumah Ulfa yang berada di Dusun Jengkol, Desa Losari, Pakis, Magelang, Jawa Tengah.

Kedatangan rombongan itu kemudian disambut oleh pihak keluarga Ulfa yang tidak menyedari hal sebenar, dan mereka turut bertukar-tukar hantaran. Malah jurugambar yang disewa Ulfa juga merakamkan kedatangan rombongan itu.

“Jurugambar saya sudah mengambil video kerana menyangka mereka adalah rombongan daripada calon suami saya,” kata Ulfa.

Bagaimanapun, selepas menyedari tersalah alamat rumah, rombongan pengantin lelaki itu pun bergegas keluar sambil mengambil kembali hantaran mereka.

Video saat rombongan yang salah alamat membawa kembali hantaran mereka sempat diabadikan oleh teman Ulfa.

Dalam video, terlihat para rombongan tersebut saling tertawa setelah tahu mereka tersalah alamat.

Selang beberapa jam baharulah rombongan sebenar calon suami Ulfa tiba.


KJ dedah ditekan MoF nyahsenarai nikotin dari Akta Racun demi cukai

Khairy Jamaluddin mendedahkan pernah ditekan Kementerian Kewangan supaya mengeluarkan nikotin daripada senarai bahan terkawal bawah Akta Racun 1952 sewaktu menjawat sebagai Menteri Kesihatan.

Beliau mendakwa, tindakan menyahsenaraikan nikotin itu bagi membolehkan kerajaan mengutip cukai.

Namun menurutnya, sebagai menteri kesihatan beliau perlu tetap dengan pendirian mengutamakan keselamatan dan kesihatan awam berbanding soal pendapatan negara.

“Saya dulu pun kena tekan Kementerian Kewangan. Waktu itu (Datuk Seri) Tengku Zafrul (Abdul Aziz) jadi menteri. Bila nyahsenarai kita boleh kutip cukailah. Sebab itu nak dinyahsenarai. Memang ada tekanan kepada saya untuk saya nyahsenarai tapi sebagai menteri kesihatan kita kena tetap pendirian.

“Sebagai menteri kesihatan, bukannya (tanggungjawab kita) nak tambah pendapatan kerajaan yang sedikit tetapi nak pastikan kita jaga keselamatan dan kesihatan awam yang mengundang kos lagi besar jika kita benarkan vape, rokok dan sebagainya berleluasa,” dedahnya dalam episod terbaharu ‘Keluar Sekejap’ yang disiarkan, hari ini.

Beliau berkata demikian ketika ditanya rakan hosnya, Shahril Hamdan sama ada Menteri Kesihatan, Dr Zaliha Mustafa ditekan Kabinet yang dilihat aneh kerana tidak bersungguh-sungguh untuk memastikan Rang Undang-undang (RUU) Kawalan Produk Merokok Demi Kesihatan Awam 2023 diluluskan.

Sebelumnya Khairy mengulas tindakan badan bukan kerajaan (NGO) kesihatan dan kepentingan kanak-kanak yang memfailkan permohonan kebenaran memulakan prosiding semakan kehakiman bagi mencabar keputusan menyahsenarai nikotin daripada senarai bahan terkawal bawah Akta Racun 1952.

Beliau menyifatkan tindakan undang-undang itu sesuatu yang mengejutkan.

“Ini sangat mengejutkan. Saya terima banyak mesej dari NGO-NGO kesihatan. Ini adalah usaha terakhir (batalkan keputusan nyahsenarai nikotin daripada senarai Akta Racun 1952).

“Sepatutnya menteri kesihatan menjaga kesihatan awam. Jangan buat tindakan yang mendahulukan kelulusan RUU tersebut. Oleh kerana RUU itu masih lagi sangkut di Parlimen, sekarang ini mereka telah bawa tindakan undang-undang,” katanya.

Semalam media melaporkan Majlis Kawalan Tembakau Malaysia (MCTC) memfailkan saman terhadap Menteri Kesihatan, Dr Zaliha Mustafa dan kerajaan susulan keputusan mengeluarkan cecair nikotin daripada Akta Racun 1952.

MCTC mewakili lebih 40 pertubuhan, Pertubuhan Green Lung Malaysia (MGLA) dan Voice of the Children (VoC).

Mereka mendakwa Zaliha melanggar Akta Racun dengan mengetepikan Lembaga Racun berhubung perkara itu dan menyahsenaraikan cecair nikotin bertentangan dengan objektif dasar Kementerian Kesihatan (KKM) sendiri iaitu Generasi Penamat (GEG).

Di Dewan Rakyat pada 12 Jun lalu, Zaliha berkata pengecualian cecair nikotin daripada senarai racun ialah ‘proses wajar’ kerajaan bagi membenarkan duti eksais dikenakan ke atas rokok elektronik dan cecair vape mengandungi nikotin.